Trump Tower, CIA le FBI zung ah Bomb puah tum tiih rinhlehmi mipahnih an kai | Falam Online Media\nISIS hmin pu in New York ih Trump Tower innpi le US cozah inn pawl bomb puah tumtu tiih puh mi mipahnih cu FBI in an kai.\nAn kaih mi cu San Antonio, Texas ih um Jaylyn Christopher Molina le South Carolina ih um Kristopher Sean Matthews (kum 34) an siih, tumtah mi an tuah suak man hlan ah online ih an biakawnak pawl cu FBI in a hmusuak thluh ruangih kaih tuar an si.\nMessage chat awnak le ISIS sunlawih nak zuk le ca, online ih thlah mi pawl cu US thuṭhenzung ah up thluh a siih ca sung ahcun “Syria ram ah feh in ISIS lut tum dan ngaihtuahnak ca, ISIS ralhrang pawl ih mithat lai zuk, AK-47 kah zir dan” tvk a tel tiah FoxNews cun a phuang.\nKristopher Sean Matthews (kum 34)\nCuhleiah “CIA headquater, FBI le DEA zung buaipi sehla ṭha ding tiih ca an kuatawmi khal phorhsuah a siih ‘kan cangvai fuh ahcun Netflix ih suah tlak mi thuanthu zuknung ah kan cang leh thei men” tikhalin ca an kuat aw tiah FoxNews cun a ngan.\nTuah, ISIS ṭanpitu tiih puh tuar Christopher Molina le Sean Matthews cu palik kut sungah an um hrih ih an mawhnak hmuhsuah a si le kum 20 fingfing thawngtlak thei dinhmun an si.\n← Chin mi in Tlangak vate Sinak dik kan thei Ciang Lo, Vate lakih Fim bik an rak si ziar\nFacebook ah Myanmar ṭong thawn Fact Check nak Hmang Thok Tum →\nAfghan President in paisa fai $169 Million a tlan pi


Zanlai Ah Lamzin Laifang Ah Nunau It A Hmu – Meifar\nThailand mipa kum 32 mi in zanlai ah lamzin laifang ah nunau it a hmu cu mak a ti zet. April 4, 2022 zan nazi 11:00 luan hnuah hnaṭuannak ihsin motor in a tlung. Lamzin laifang ah thil a hmu ih hnipuan ah a ruat lawk.\nMuangten motor a mawng ih nunau arak si, motor accident tong ah a ruat nan kiangkap a zoh ih ziangthil hman a hmu lo. Lamzin kap ah bike pakhat lawng a hmu, palik hnenah a sim thei ih ‘Lamzin laifang ah nunau pakhat a it. Theilotu motor mawng pawlin an pahsual ahcun khatlam khatlam hrangah thil poi zet a thleng thei ding’ a ti.\nPalik pawlin an va hruai ih nunau zuri a si, a pasal thawn an kawkawk ruangah zu a in ciamco ih a ri tukin lamzin ih a it thu a phuangaw. Palik pawlin a pasal thawn an ko ih nun an sim hnuah inn lamah an tlung.\nThailand Ralkap Cu Beer Le Durian A Ei Hnuah A Thi


Kumthar Hmang Hmaisabik, Sydney Australia - Chinland Today Media\nDecember 31, 2008 7:58 pm·1 comment\nBy : Pu Sum\nS : SBT\nIsrael leh Hamas Do awk nak ah Palestinian 374 thi Zo\nIsrael leh Hamas pawl do awknak titawp tumih Leitlun ram dangdang palai pawlcun theihtawp suahin hma anla rero ih. Middle East ih rualrem nak a suahthei nak dingah Israel leh Hamas pawl cu Ceasefire tuah dingin an nawr rero. Mizan sun ah Israel ram hruaitu lu pawlcun to khawmnak an nei ih.\nNazi 24 sung Ceasefire tuahdingah lungkim tlangnak an nei zik a bangnan. Foreign Minister Tzipi Livni leh Defence Minister Ehud Barak cun ni hnih sung Ceasefire tuah ding asi khallen.\nHimi sungih Hamas pawlin Israel ram sungih Rocket an kaplut asi ahcun Gaza luhcilh dingih Ralkap thlah an duhthu an sim. Hiti vekih thutiam kamnak hnget khohzet a umta loah cun Ceasefire tuah an duhlo thu Israel ram hotu pawlcun an sim.\nFranch in Ceasefire tuah dingih a nawrnak cu Israel cun a pawmlo ih Hamas pawlin Rocket hmangih Israel kah bansan an tum cuanglo tiah an tibet. Himi lai ah Egypt hoha nak hnuaiih Israel leh Hamas pawl karlak ih banphar tum ram dangdang palai pawlcu. Cairo khawpi ah an tawng aw khawm ding.\nIsrael in Gaza hi ni 5 sung a kapzo ih. relzo vekin Gaza khawpi ih Building tha zetzet tampi leh Egypt thawi an palkai awknak leilungsung lamzin khal an kapsiat thluhzo ih Palestinian 374 an thizo ih.Hamas pawlih kahmi Rocket khalin Israel mi 4 a kapthat ve. UN cun kandung zarhte ni ihsin tuisun tiang ni 5 sungah Palestinian 62 hnakih mallo an thi tiah asim.\nIsrael vanzam in Bomb a thlak rero nak lakah Palestinian mi rethei zet pawl bawmnak hna khal ttuan rero lai asi ih. Tui dinhmun ah ei- in ti le rawl, sii leh thildang ttul pawimawh cu Gaza bialah a um nawnlo tiah UN cun asim. US, UK, EU, Russia pawlcun Palestinian ih mire theipawl an thihmai lo nak dingih bawmnak pek zamrang a ttul ruangah Israel cu supaw hram dingin an dil.\nIraq, UK, Australia Thu Thlung Tuahbet\nIraq ram cozah cun UK leh Australia ralkap pawlcu Iraq ramih an umbet nakding can tisau dingin thuthlung a tuahpi.\nAn thuthlung tuah tlang mivek asilen UK, leh Australia ralkap pawlhi Iraq ram ah kumthar July thlacem tiang an umding. Relzo vekin US, ralkap siarlo ram dang ralkap pawlhi Iraq ramih an umthei nak tikcu cancu thaisun ah cem ding asi.\nUS ralkap cu Iraq thawi an thu reltlang vekin 2011 tiang Iraq ah an um ding. Tu ah UK in Iraq ah ralkap 4,100 a ret ih Australia cun 1,000 lawng a ret. US cun kum 2003 ih Iraq a siim ihsin ralkap 100,000 lenglo a ret ringring ih.\nTu ah hin Iraq ah US ralkap 140,000 an um. hi ram pathum tlunah El salvador, Estonia,leh Romania pawl’n malte fingfing anretve.\nIraq Defence Ministry thu puangtu Mohammed al-Askari in a simnak ah hi ram pathum pawl thaw khalin ralkap ret vivo danding thu ah thuthlung an tuah cing ding thu asim.\nPM Hlun Khaleda Zia in Hril awknak Result Pawmlo\nBangladesh ram hril awknak ih caklo tu Prime Minister hlun, Khaleda Zia cun hril awknak ih Vote thlak dan ah thildiklo cingpen a um ruangah result hi a pawmlo thu asim.\nKhaleda Zia cun hril awknakih vote tla diklo zet cu Polling Station tampi ah theih fiangnak thazet a neihthu asim ih. Hril awknak resul cun mipi duhdan thutluk nak dikzet a puangsuaklo a ti.\nRelzo vekin Bangladesh Election Commission cun hi hril awknak ah Prime Minister hlun Sheikh Hasina ih hruaimi, Awami Laegue Party cun nehzet in Cozah nak an tuah thei tiah a puangzo ih.\nHi hril awknak hi Media dangdang ramdang ih si hril awknak thlirtu leh leitlun ramdang palai pawlcun hi hril awknak cu a dik ih a thianghlim tiah an fakzet. Khaleda Zia ih hruaimi Bangladesh Nationalish Party cun hi hril awknak Polling Stattion 200 lenglo ah thil diklo a umtiah Election Commission hnenah an lungawi lo thu an thlen.\nKumthar Hmang Hmaisa Bik, Sydney Australia\nNazi reilo te ih thlengding kumthar 2009 cu leitlun mipi in hngakhlap zet’n kan thlir cio. Leitlun ih kumthar hmang hmaisa bik Australia ramih Sydney khawpi khal ah kumthar hmuak dingin mipi tamzet an pungkhawm.\nAustralia ram ih Sydney khawpi hi leitlun saklam leh thlanglam tahnak rin kiangih um asi ruangah leitlun hmundang hnakin hi khawpi cu kum a thar hmang hmaisa bik asi.\nAustralia khawpi dang Perth, Brisbane, Melbourne leh khawpi dang khal ah minung thawng tampi pungkhawm in kumthar hi an hmang uar zet ttheu. Taiwan ram Taipei khawpi khalah in sawng sangsang zetzet tlun ah halzit mawi phunphun hmangin kumthar hi ropi zetin an hmuak ttheu. Tui kumkhal ah London khawpi London Eye kiangah pungkhawm in ropi zetih kumthar hi lawmtum asiih. Scotland ramih Edinburgh ah khal ropi zetih hmuah tum asi. Britain ram khawpi dang Liverpool, Glasgow, Leeds, Manchester, Newcastle leh Birmingham pawl khalah Uar zetih hman tum asi..\nKumhlun mangtha damten ! Kumthar sunglawi kanlo hmuak cibai!\non January 2, 2009 at 6:58 am\nKei ih kum thar ka hman daan le ka sunlawih daan cu hiti’n a si.\nKum thar ih Zuri tivek, Pakhat khat tlamtling lo tuk ih ka hmang ah cun Kum khat sung hmuahhmuah ka tlawh a tling thei lo rei in ka thei aw.\nKumthar Zaan in Biak Inn ah Thlacamnak thawn Kum thar sung ka nunnak Pathian ka pek a si ah cun Kum khat sung ka tluang/ka hlawh a tling in ka thei aw deuh.\nCuruangah kei ih ka duh mi cu Laimi Zumtu kan si ih Kum thar ah cun kan nunnak Pathian hnenah pek in Bawipa sawm in Hmang cio seh la tin ka lo sawm hngai………….\nKum thar hmang hi mi hrangah si lo in le, Nuamnak men ah silo in Mah pumpak hrangah hmang in kan Nun thar in le,Kan nunnak ih kan hneh thei lo mi pakhat tetal sualnak hneh tum in kan Nun thar ter cio dingah ka duh a si.


Falam ihsin Rampi hrilawnak ih vote thlak thei tuding Hmin phorhsuak | Falam Online Media\nFalam ihsin Rampi hrilawnak ih vote thlak thei tuding Hmin phorhsuak\nJuly 25, 2020 July 25, 2020 admin\t0 Comments Myanmar Election\nMyanmar : Rampi hrilaw ni a nai vivo thlang ih Myanmar ramsung hmun tamzet ah ṭuanvo neitu pawl in tiimlaamnak an nei thok rero ih, Falam khuapi khal in November 8, rampi hrilaw ni hrangah tiimlaamnak a nei ve thok.\nṬuanvo neitu pawl in Falam tlangkulh ihsin rampi hrilawnak hrangih vote thlak thei cin hmin pawl phorhsuahnak an nei ih cuih hmin pawl cu Falam khuasung veng 8, Zung 29 le khuate 84 hmun pawl ah zoh theih a siih, vote thlak nakding hmun cu a zaten 140 phorhsuak hrih a si.\nVote thlak tuding hmin phorhsuak thu thawn pehpar in election commission ṭuanvonei pakhat cun, “Central lam in rampi hrilawding ni cu November 8 a si ti`n a phuang zo ih, kan nih, Falam khalah hrilawnak ih vote thlak thei cin hmin pawl phorsuahnak, tu ni ah kan nei. Voke thlak tuding hmin pawl cu 25/7/2020 ah kan tar thok ih 7/8/2020 tiang, ni 14 sung kan tar ding.”\nMipi lam in khuasung/khuate hrilawnak commission zungṭek pawl ah nan hmin a tel maw tello zoh cio dingin zangfah kan lo dil. Vote thlak tuding hmin pawl ah ngan sual mi, hmin tello tivek buainak neuhneuh a um a si le ṭuanvo neitu pawl hnen ah simthan uhla a ṭha thei bikin an lo bawm ding a si” a ti.\nNovember, rampi hrilaw ding hrangah Falam khuasung ah vote thlaknak zung 169 hrilzo a si ih vote thlak tuding mipi 39280 an kim a si.\nref & photo : IPRD Falam\n← Suak theilo dingin Covid 19 nat neitu` Inn an phit sak, Mipi LungAwiLo\nThlisia system 3 in US ram a nuai ding →\nKum (14) Lawng A Deih Ṭheumi Kawlram Daan Hrampi\nAugust 25, 2020 August 25, 2020 Ni Hnem Sung 0


Pi Suu Kyi In Chinmi Pawl Tông - Chinland Today Media\nNovember 16, 2012 12:00 pm·0 comments\nNew Delhi : Tuni Tlawngkai Ningani, 16.11.12, ah Daw Aung San Suu Kyi cu Chin mi pawl umnak Janak Puri District ih Prospect Burma School(PBS)le Vikas Puri District ih Oxford Senior Secondary School ah a feh ih Chin mi pawl hnenah thusimnak a nei. Chin mi le kan ram sungih miphun dangdang pawl tla Suu Kyi ih thusim ngai dingah New Delhi, ah an pungkhawm aw. (Pic © Chinland Today, Aung San Suu Kyi Delhi ih an hmuah lai le thusim lai)\nSuu Kyi cu Prospect Burma School ah tuzing nazi 11:48 ah a thleng ih, Prospect Burma School ih Co-ordinator Dr. Run Bik le Dr. Thint Swe, cun PBS sayama Nee Ra le upa dang pawlin an rak hmuak. Cun, tlawngta fala pahnih in pangpar fun a pek. Cule, Suu Kyi cu PBS sunglam ah lutin tlawngta pawl hnenah thusimnak a nei. Suu Kyi a rat laifang ah tlawngta pawl cun “Daw Aung San Suu Kyi, Damcak hram seh”, “Daw Aung San Suu Kyi, Prospect Burma School ihsin kan lo hmuak” ti’n an hmuak an au. Cun “Daw Aung San Suu Kyi, Prospect Burma School ihsin kan lo hmuak” timi banner pi khal tar a si.\nTlawngta pawl hmai ih a ding ngah ve ten, PBS ih Co-ordinator Dr. Run Bik cun tlawngta pawl hnenah kan ram ih hruaitu Daw Suu hi tawk tiangih a rat hi lungawi a um thu a sim ih, Daw Suu khal thucah sim dingin zangfah a dil. Cumi ah Suu Kyi ih thusimmi cu, “Fimzirnak hi dawi in ca zuam uh, fimnak kan ti tikah tlawngin ih zirmi lawng siloin nitin kan nunnak ih harsatnak kan tonmi pahtlang theinak dingih theihnak khal a si. Kan ram dinhmun hi zoh sehla harsatnak kan tonmi pahtlang kan thiam lo. A ngaingai in sim sehla, harsatnak hi simsawn totlang ih ruatkhawm tlangnak in kan ti ṭha thei lo. Cumi ah kan sambau zet hrih. Kan karlak thubuai a um thawn pehpar in sim le rel cu kan duhzet ko nan kan ngaisak awk lo. Kan duhmi lawng kan sim ih, kan tonmi kan ngaisak awk lo. Cuvek thilcang cu radio le tokhawmnak khalah ṭhaten kan ngai ahcun kan thei ṭheu ko ding. Hrekkhat cun kan ṭongmi a sualmi rori kha ka sual an ti paih lo. Kan tongsualmi khal cu ka sual tiin ti aw ngam a tul. Curuangah hi tawkih tlawngta pawl khalin tlawnginn ih nan zirmi nan thiam lawng hi fimnak nan ngah a si hrih lo. Ti duhmi cu harsatnak, buainak le tuah ṭhat tulmi a um caan ah a fimrhing zetin nan tuahsuak thei lawngah fimnak nan ngah a si ding. Cucu atufang ih kan ram ih kan tulzetmi a si,” ti’n a sim.\nCule Suu Kyi in, “Kan ram hi kan zoh tikah a special zetmi kom-awknak thawn ram kan ding ti cu a fiang. Phunhnam pitling tampi komkhawmmi a si. Curuangah hnamkhat le khat zohton-aw le zirton-aw in umtlang ding kan si. Hrekkhat cun Kawl ṭong nan thiam lo ti ka thei. Asinan Kawl tong zir uhla, nan tappi tong khal hngilh hlah uh. Nan tappi ṭong cu thangso sinsin dingin zuam thotho uh. Cutin hnam dangdang kan si cingin kan biak-aw thei ding. Curuangah common language cu kan tul rori a si. Cumi pawl cun kan ram hrangah thathnemnak a pe ding,” ti’n a sim ih a thumsim a netter. Cutheh ah Dr. Run Bik ih homi PBS ih saya/ma pawl le, Dr. Thint Swe le upa hrekkhat pawl thawn, PBS zungkhan sungah minute malte sung tonawknak an nei. Cutawk ahcun media pawl cu lutsian a si lo. Cule nazi 12:7 ah PBS ihsin a tlungih Oxford Sr Secondary School ah a pok cih.\nOxford Sr Sec School ahcun zoi media hman lutsian a si lo. Tlawnginn kulhnak phar Daw Aung San Suu Kyi, kan lo hmuak timi poster pipi pawl cu tar a si. Acozah media ih zum le rinsan mi media pahnih lawng lutsian a si. Mipi 1000 in Suu Kyi cu reizet an hngakih, a thusimmi cu an ngai. Cutawk ih a ngaivetu hmin tarlangduh lomi cun, “Remawk ten um tlang theinak ding. Cun 2015 hrilawknak hrangah daan hrampi cu rem a ṭul thu, Cun ramsung ramleng mipi zate thinlung hmunkhat ding. Cumi pawl a tlangpi in a sim,” ti’n Suu Kyi ih ṭong cu a tawizawngin CT palai hnenah a sim. Media pawl cun tlawnginn sangka pi leng ihsin an hngak ih, a tlungsal te lawng an zuk thei. Suu Kyi cu 12:45 ah Oxford ihsin a tlung. Daw Suu a tlung tik zawngah a mawtaw sangka te ong in mipi pawl a kut zap phah in a feh.\nTuni Daw Aung San Suu Kyi thuthang a latu CT palai Salai Snow hi CT hmin in PBS ah thuthang lak dingin Dr. Run Bik le tlawng ih tuanvo neitu pawlih media pathum lawng, culo pawl lutsian a si ve lomi ah, lakah a tel ve. Suu Kyi cun PBS ah mi 100 le Oxford Sr. Sacd. Sch. ah mi 1000 pawl hmaiah thusimnak a nei.


Mopuai Ah Camera-Man Cu Rawlei An Siang Ve Lo Ruangah An Zuk Pawl A Hlonhlo (Delete) Thluh Sal – Meifar\nMopuai Ah Camera-Man Cu Rawlei An Siang Ve Lo Ruangah An Zuk Pawl A Hlonhlo (Delete) Thluh Sal\nOctober 1, 2021 admin Leitlun 0\nNunau pakhat in a thilton cu Reddit ah a tarlang “Ka hmeltheih pakhat in pasal anei zik ih mi zuktu (camera-man) dingah in ra sawm. Sumpai an renawk ruangah in ra sawm, kei cu mizuktu photographer ka si lo. Rannung uico zuktu ka si, hmunram le uico pawl ka zuk ṭheu ih Facebook le Instagram ah ka tarlang.\nKa hnaṭuan khal a si, ka zukmi pawl cu an mawi thei zet ko. An hnenah “ka lamkal a si lo ka ti nan a mawi lo khallen a poi lo in ti, sumpai an renawk thu thawn in sawm ruangah $250 zat hlawh dingin ka rak lungkim. Zing ihsin ka poksuak ih an fehnak hmun tinkim ah ka thlun vivo ih hmun mawi zetzet ah ka zuk, an neihawknak ding hmun ah kan va fehsal ih ka zuk rero.\nAn neihawk lai, thusim lai le mipi pawl umdan cu ka rak zuk rero. Zinglam nazi 11:00 ihsin ka zuk thok ih zanlam nazi 7:30pm ih theh ding an si. Simlam nazi 5:00pm ah rawlei ding an tuah, asinan mopa in “Mi zuktu na si ih rawlei in na cawl thei lo, rawlei lai khal rak zuk rero aw” in ti.\nCun ka rawleinak ding table khal in tuahsak lo. Ka cau tuk zo ruangah ka thiltuah cu ka siraw, cun himi sun cu khua a hlum tuk bet. An neihawknak hmun cu hall thing a si. Khuahlum dan cu 110F hrawng a si ih AC aum fawn lo, mopa hnenah “minute 20 sung ka cawl lawk ding, thil ka va ei lawk ding” ka ti.\nMopa in “mi zuktu na si lo maw, mi na zuk ding maw, hlawh man pe loin na suak ding in ti. Tidai in ding khal in pe lo, ka keng mi tidai bur 2 cu a cemnak a rei tuk zo. Khua a hlum, ka rilrawng bet ah ṭhaten in be lo. Mopa hnenah “na thungai maw si?” ka tiih “Aw” in ti. Curuangah a hmuh lai rori ah an zuk pawl cu ka hlonhlo thluh sal ih mi ka zuk nawn lo ding tin ka tlansan.\nKhatawk laitak ahcun $250 zat in pek aiin, tidai khuahkhat le minute 5 sung tonak cu $250 zatin ka lei duh sawn. Ka sual nan ti maw? Social media ah honeymoon an fehnak zuk pawl an tarlang ih mipi in an zuk pawl an dil rero nan zianghman an letsawng lo” tin a tarlang.\nZaw Min Tun In NUG Hotu Pawl A Ngiar Nan Amah Khal A Relh, TV Phen Lawngin A Lang Ngam\nShan Ram Ah Suamhmang 6 An Kai


Ralhrang In PDF Sakhan An Sim Ih PDF 2 An Thi – Meifar\nRalhrang In PDF Sakhan An Sim Ih PDF 2 An Thi\nSagaing Division, Wontho Township, Tat Lwin Taung le Nam Kham khua karlak ih um tualsung mipi kilhimtu Wuntho-PDF sakhan cu ralhrang pawlin an va sim ih kaphnih kahawknak a thleng.\nDecember 5, 2021 zinglam nazi 10:0 hrawngah ralhrang tam zetin PDF sakhan cu an kap va ciamco. Wuntho-PDF pawl cu sakhan suahsan phah ih ralhrang pawl cu an kap, cutawk ah mipi kilhimtu pahnih cu ralhrang pawlin an kap that.\nṬuanvo neitu in, “Dalan ruangah ralhrang pawlin in ra kap, kan kahawknak ah mi pahnih an thi. Battalion 120th ralhrang pawl an si, kan doawk laiah ralhrang pawl ra bawm dingin Wontho lam ihsin ralkap motor 3 an ra poksuak bet” a ti.\nDecember 5 khalah mipi kilhimtu 3 cu Depayin ramsung ah bomb an kam laiah a puaksual ih an nunnak a liam. Tulai hi Myanmar ramsung hmun dangdang ah ralhrang le mipi kilhimtu pawl nasa zetin an kapaw ciamco laitak a si. Sagaing ramsung ahcun nitinten kahawknak a thleng.\nZanriah Ah A Nupi In Purunsen A Pe Lo Ruangah A Nupi Le A Fate 4 A That


Mizoram hlasak thiam Laltanpuia Tochhawng a thi | VCTH\nMizoram hlasak thiam Laltanpuia Tochhawng a thi\nHome » Thuthang » Chin News » Mizoram hlasak thiam Laltanpuia Tochhawng a thi\nBy vcth on November 1, 2015.\nLaltanpuia a tlaknak hmun, zin parih tidai hi a khawngawknak thisen an kholhnak a si\nMizoram hlasak thiam hminthang, hlanlai deuh ih rak lar, Laltanpuia Tochhawng, kum 55 cu tusun, November 1, zaanlam nazi 4:30 hrawngah Chawnpui veng zin ihsin a thlanglam zin ah a tlak ih Aizawl Civil Hospital ah fehpi asinan, zaanlam nazi 6:10 ah a nunnak a cem tiah theih a si.\nLaltanpuia Tochhawng cu fapa 4 a nei ih Chawnpui veng ih khawsa an si. A nupi thawn an then awknak a rei phah zo. Tu zaanlam ah a inn kiang zinpi ihsin a thlanglam zinpi ah a tlak. Pi 60 tluk a sang. Seventh day sizung ah an kuat nan a roh deuh runagah Aizawl Civil Hospital kuat a si. Nan a khawng awk a roh deuh ruangah zaanlam nazi 6:10 ah a nunnak a cem tiah Vanneihthanga in Mizo Special Report ah a than.\nChawnpui khawtlang hruaitu pawl cun Laltanpuia Tochhawng cu hlasak thiam hminthang a sinak upatnak ah Chawnpui Sports Center ruakvuinak hmang ding a si. Thaisun nazi 12:00 ah a ruak vui ding a si.


ORR, UNHCR Le Chinmi Pawl Ramthar Hmalaknak Dinhmun - Chinland Today Media\nDecember 5, 2012 10:42 pm·0 comments\nSaya No Bual\nThuhmaihruai: USA Refugee hrang hnatuantu Agency tum bik Office of Refugee Resettlement (ORR) consultation cu September ni 19-20, 2012 ah Washington DC Chrytal Moriott hotel ah tuah a si. Hi consultation cu refugee hrang hnatuannak thlir khawm le hmailam ih tuan dan ding pawl relkhawmnak a si. US ram sung States tin ihsin Agency hotu pawl le ORR ih sawmmi community hotu pawl mi 800 lenglo kan kai. Hitum ah Chinmi 5 hrawng kan telih cumi sungah mi 3 cu pastor tuan lai (Rev. Chum Awi le rualpi le kei) kan si. Florida State palai dinhmun ih sawm ka si vekin tikcu lawng kan neih mi sungah Florida Department of Children and family (DCF) director hruainak in USA President inn pi (White house), State office, Congress hall, Abraham Lincoln memorial building, Washington tower pawl tla a hmun in ka va hmu ngah ih a man hla zet. Hi cosultation ihsin laimi pawl USA ram ih kan dinhmun le kan hmailam ih thil feh dan ding, thansonak hmalaknak pawl tawkfang zet khua i ruat ter.\nORR hnatuannak: ORR tuanvo neitu pawl ih reportnak ihsin 2011-2012 kum khat sungah US ah Refugee 76,000 luh ding tumtah a rak siih mi 54,000 an lut thei ti a si. Himi sungah kawlrammi 16796 kan tel ih ramkhat mi ah a tam bik kan si. Tuikum khal ah Malaysia ih sin 8000-9000 lut ding tumtah a siih a hleice in USA ih innsang thleng cia nei pawl (innsang komaw ding) duhsak an si ding ti a si. Hi a tlun ih tumtah mi zat an luh thei lo nak hi 2010 February thla ih thok mi security check ruang a si ti a si. USA cozah hin ORR refugee hrang hnatuannak ah kumtin million 200 lenglo budget tuah asiih cumi cu community le agency 100 lenglopawl fehtlang ih tuan a si. Hi agency le community organization ( non profit organization) pawl sungah kawlram mi Karen pawl pawlkom 3, Laimi pawlkom 2 an um ih cumi sungah Falammi ih dinmi organization a um hrih lo cu ziangruangah a si pei ti ruah tlak a si. Hi consultation tumah hin ORR hotu pawl tongkam ihsin kawlram refugee dinhmun fehdan ding ziangvek a bang vivo pei ti hi kan rak thlir bik mi a si., Meeting thok ih tawkfangah minute 5 sung video piah a siih kawlram karen mino pawl au aw a si, ram dang thleng mi pawl kan ram ra kir sal uh, kan din sal ding ti a si. Hi hin USA cozah thinlung ziang a bang ter pei ti i ruat ter zet.\nUNHCR le Chinmi: Malaysia ah Refugee 84,000 hrawng an um laiih 2013 ah hin mi 50006000 hrawng mi thar lak an si ding ti a si. Malaysia UNHCR hnatuannak ah Vietnam pawl hi 1975 ihsin rak lak thok a ih 1996 tiangah mi 240.000 luk ram tha an thlenpi ti a si.Kan nih Chin mi pawl hi 2001 hrawng ih lak thok kan siih hmailam tikcu hman vivo dan ding cu Malaysia UHNCR le ORR hawiher dan ihsin tawk fang nawn cu a lang a bang. ORR hruaitu pawl ih an simnak ah ORR consultation tum ah hin Awng San Suh Kyi kan tong ti a siih Karen mino pawl au aw thawn ruahkawp tikah le kan kawlram dinhmun zoh in Laimi pawl ih kan refugee lam zin cu nitla lam deuh kan pan maw ti cu ruah cih ding kan nei. Hmalam thu zoh hman ih theih a si lo ih ziang a si hman ah Malaysia le India um mi unau pawl a taang zohman um lo ih kan thlen cio nak dingah thlazacamnak thawn bawm aw cio uh si.\nChinmi le thansonak: Aung San Suhkyi hin tui hlan ihsin a rak tong dah mi cu kan ram inn lo thansannak hrangah kum 10 lawng kan tulih fimthiamnak lam(education) ih tungding sal aw ding cun kum 50 kan tul ti a si. Curuangah kan miphun thangso ding cun zirnak lam ah napin tan kan lak cio a tul, Tui dinhmun ah USA ih Chinmi mino pawl lakah kum khat ih $100,000 tlun ngah pawl hi USA digree sang tha nei mi le small business nei pawl an si kan ti le a sual lo ding. Kan ram a tha vivo a sile US bomnak hmaisa bik cu fimthiamnak lam ih bomnak a si lai ding. US cozah bomnak in kan ram ihsin University tlawngta kan fale pawl tampi an ra thleng lai ding. US laimi biak inn pawlah kawlram university tlawngta pawlin hlarem mawi an sak lai ding. Cutik cu ih kan ram ihsin ca ra zir tlawngta pawl kan bom theinak dingah kan fale pawl US cozah zung tin ih upa tuan tam kan neih a tul, nu le pa pawl in kan kut sungah parttime hnatuannak hmun tampi neih thei ding zuam a tul, Laimi kut sungah campany. factory, restaurant pawl tampi kan rak nei a si le parttime hna awlten an ngah ding.\nTlangkawmanak: Tuitum ORR consultation ah Vietnam mi hruaitu pakhat thawn kan tongaw, ka sut mi cu nan miphun pawl US nan rak thlen pek ah hin nan thawn ciamco ve maw ka ti, asim mi cu “kum 10 sung hi kan thawn aw nasa, hmaisa bik ah factory le sa thahnak, kan mi pawl tamnak hmun, campany ih lakkha tam deuh ngah theinak kan rak pan ciam co, a rei deuh cun kan lak ih mifim hmasa pawl ti dan kan zoh thiam ih small business nei thei nak lawngah kan um thlang, curuangah Vienam pawl hi USA ah mi kut hnuai ih cetzung hnatuan mi nan hmu tuk lo ding” a ti. Chinmi lakah USA um hmasa pawl in an rak sim mi cu US ah cun tumtah(plan) neih ih taima zetih tuan a tul ti a si. Laimi pawl lakah kum 2000 hrawng ih Guam ihsin thleng pawl kan zoh tikah kut sungih $ 200,000 tlun nei ding ih ruah mi deuh pawl hi small business nei ih taima zet ih tuan pawl an si. US ah cun lakkha ei ih inn le motor tha neih cu mi tlangpi neih theimi a si. Asinan mi bawm thei taktak ding le Pathian hna kaupi ih tuan thei ding cun lakkha ei silo in small business nei a siih hivek lam nei thei dingin lamzin hawl in kan bomawk cio a tul.USA ram cu tumtahnak nei ih taima zet ih tuantu pawl ih hlawhtlinnak ram a si. Kan mah le innsang hrang lawng ih si lo in mitampi bawm theitu, khua le ram hranga tuantu, Pathian ram kauhnak tuantu si dingah Pathian ih sersiam kan si.\nLeitlun Ram Lungawibik ; Myanmar – 119


2009 FU(D) Hruaitu ding pawl - Chinland Today Media\n2009 FU(D) Hruaitu ding pawl\nDecember 19, 2008 3:09 pm·2 comments\nA hmun : BCRC Hall New Delhi\nA ni : 19-12-2008\nA caan : 1:00 pm\nKhawm Hruaitu : Pu Hrin Kam\nThawknak thlacam : Saya Kap Thuan Thang\nKhawm Hruaitu in program detail a phuan hnu ah FU(D) Secretary Pa Henry Tial San Bik in kumkhat sung hnatuan daan pawl report a pe. Cumi theh ah FU(D) President Dr. Run Bik in mipi 250 lenglo pawl hnen ah thucahnak a nei.\nA thusim mi tlangpi cu Matu, Hakha pawl in Falam mi pawl in hlawih theh thlang ih napin kan tal a tul timi a sim. Cumi a sim theh tikah Laimi a duhdawt tu Pu Tial Khal hnen ihsin Dr. Run Bik ih thusimmi pawl thlawp in Delhi um kan Falam Chin lungrualten ke kan kar ding, kawl pawl in hmuhsuam ih Delhi ah raltlang in kan um. Hiang kan umnak khua le ram khal ah duhdawtaw ten um uhsi timi thu tha pawl a sim.\nAsim vivo ih cuvek ih mi hmuhsuam kan si lai ah kan mah le mah khal rem aw, derhdo ten um tlang uhsi a ti bet. Asinan Saya Sui Nei Piang cun Dr. Run Bik le Pu Tial Khal ih thusimmi kalhzawng si cuanglo in mipi pawl a hnem.\nSaya Sui Nei Piang cun Matu, Hakha pawl khalin in bang hrihlo, kawlram ah siseh cun US lam ah khal ah siseh Falammi in hmai kan hruai rero lai thotho a si. Curuangah thinnau lo ten napin tan la sawn uh si. Kan niam lo kan nauta lo a si timi sim relnak a nei.\nMipi suak khawm cun 2009 FU(D) hruaitu ding pawl an hrilsuak; cuang pawl cu a hnuai lam tavek an si:-\n2009 Falam Union Delhi hruaitu ding pawl\nPu Hram Lian Bik : President\nPa Tial San Bik\nTv. Uk Lian ( Ukte )\nTv. Ral Kap Tluang\nNu Lal Nei Mawi\nPa Van Lal Sin\nTv. Thang Ling\nTuini ah secretary ding khal an hril thei lo ih hruaitu meeting hmaisabik ah hnatuan khal an zem aw lai ding a si. 2008 FU(D) hruaitu pawl cun mipi zanriah a dar hai. Rawl kiltu zaten pumpuar le lungawi ten an tlung.\n2008 FU(D) sumpai luh zaten Rs.14946/- a si.\n2008 sungah meeting 41 a nei ih emergency meeting 4 a si.\n2008 sungih mi thi, mi naa, nau nei a zohmi 72 a si.\nU Henry Van Thio Vice President – 2 Ah Hril\non December 19, 2008 at 3:56 pm\nDuhdawtmi U pa le pawl\nNan tumtahmi cu atha lawlaw.Nan websete hi cu nauhak leknak vekmen a bang.Tuah cengmang ah cun tha lawlaw in tuah ding.kalungawi\non December 20, 2008 at 3:08 am\nKa lo lawm hai nasa. Zuam sinsin uh law Chin Miphun hrang ah. Cun Falam Union thu khal ka lo lungawi pi hai zet a si. Website thu cu thu khat. A tu lawng kan thok si si lo maw? Ne ta ah cu a tha sinsin ding…ka lo lawm hai zet..sinan Tv. ti vek hnak in cu Salai ti mi hmang sawn seh la a tha ding ti’n ka ruat. ka lungawi……….


Ralkap In Taksa Dum Pawl Cu Uluk Zetin An Zohdik – Meifar\nRalkap/palik pawlin Pathein ramsung ah mipi kilhimtu PDF pawl an lut timi thuthang an theih ruangah lamzin ih vaksuak taksa dum le hmel rorum zet pawl cu uluk zetin an zohdik. October 31 sun ah Pathein ramsung lut/suahnak Check-Point pawl ah zohdiknak an nei.\nTaksa dum, hmel rorum deuh an silen an mask khal an phelhter ih an taksa parah hliamhma aum le um lo an zohdik. An taksa parah hminsinnak aum le um lo khal an zohdik. An zohdik mi mino pakhat in “Ahlan ahcun mi an zohdik asilen bike tool-box an ongter, tu’ahcun mask an phelhter. Bike lukhuh khal an phelhter” a ti.\nRalkap pawlin “PDF lakah midum ngaingai, hmuihmel rorum zet pakhat aum” tin an rel thu pawl theih a si. Pathein ramsung ah dalan 3 an rak kap that zo nan tuini tiang a kaptu hi an kai ngah hrih lo, khuasung mipi sawn an kai rero.\nOctober 28 sun khalah CDM palik le mipi kilhimtu pawl an komaw ih palik sakhan an kahnak ah palik pahnih an thi. Ralkap/palik pawlin palik pahnih kap thattu cu an kai ngah lo ruangah khuasung ih CDM tuah mino pakhat le a pa cu October 29 sun ah an va kai.\nPasal Neih Lohli A Duh Tuk Ruangah A Tawlh Tlu


Jewish-American Pawlih Vote - Chinland Today Media\nNovember 13, 2012 11:55 pm·0 comments\nJewish American pawl cun Israel parih a thum-aw zettu candidate tlun lawngah an bawm theu ih, an vote theu ti cu American ramthukhelnak ah hlan ihsin thok in an rak ruat theumi a si.\nA hleice in cuvek ruahnak cu kumhra hnakih rei a um zo ih, American in ramdang policy, Middle East tlunih policy pawl tlunah a thupibik ih ruah a si. Cumi cu Israel pawl le Palestine pawl karlak ih buainak remrel dingmi tlunah a hngat-aw a si. Cuvek ruahnak, phuahcop thu, cu kan dungzarh Tlawngkai Nihnihni, 6.11.2012, president hrilawk ni, ah Jewish American pawl cun a dik lo zia an langter lala zo.\nPoliticlam ih sumpai hlu theutu Sheldon Adelson le Repubican Jewish Coalition (Republic Party ih Jewish Pawlkom) le Israel hrangih Emergency Commitee pawl cun 2012 sungah Israel hrangah dollar million tampi cu an hmang. Cumi cu President Obama le Democratic Party pawl vote loin vote ngah theinak dingah a si. Asinan cumi sumpai cemliammi pawl cun hna a tuansuak taktak lo. Ziangahtile Jewish American zateek 70 cun Barack Obama an vote ruangah a si. Obama cun 2008 lai-ah khan Jewish America zateek 74 ih vote cu a ngah. 1972 ihsin zohsal sehla Jewish American zateek 70 in Democratic Party ih president hrang an candidate mi pawl cu an bawm ringring ti ding a si.\nAtu kum ih Ohio le Florida ih Jewish pawlih vote pawl zoh sehla zateek 69 le 68 in rel ding dang um lo khop in Obama an vote. Cun zateek 69 ihsin 30 karlak in Democrat pawl le Congress pawl an tan. A meh kel ringring cu a si. Khatlam ah mipi tampi umnak hmun ih um pawl, mirang pawl, Catholic pawl le Protestant pawlih vote cu 2008 ihsin zoh sehla Obama parih an tannak cu zateek 4 in a mal in a tum vivo.\nPresident hrilnak hrangih pawlsawm tik caan ah Israel thuhla lawnglawng ruahrel in Jewish pawlih vote lak duh cun zianghman a thahnem lo tluk a si. Ziangahtile Jewish America pawl in sipuazilam, harhdamnak le ramsung humhimnak pawl sawn hi Israel hnakin an ruat deuh ih an zoh deuh ruangah a si. Jewish American pawlin a dang America pawl vek thiamthiam in an raut ih an vote ve ti cu a lang. An ruahnak ah Israel thawn pehpar in kau le thuk zetin an ruat.\nJewish American zateek 82 pawlin atufang ih U.S. le Israel ramhnih ih an sidan hi an lung a kim ih, zateek 76 cun Obama cu daihnak hrangih tanla dingah an duh, cun ahlan president hlun Bill Clinton ih tuahmi cu zateek 84 in an lung a kim lawlaw. Mi malte ih ruahnak kha Jewish American zate vekin an rel theumi cu a dik lo a si.\nIsrael hruaitu atufang ih president, Shimon Peres, cule a senior zetmi ramkheltu lakih mi poimawh Ehud Olmert, Ehud Barak le Tzipi Livni pawl khal hi ram thuhla thawn pehpar in an thin ai a thok oltuk ti’n Jewish Americans zateek 81 zum an pom.\nMiddle East cun kumli liangluang bum rero mi hnuai-ah um ding cu a si nawn lo, ziangahtile America ramkhel pawl cun cuvek rinhmang ih thilti thelhnak pawl cu an tihtuk zo. Asinan Obama hrangah a termhnihnak ah hitluk in Jewish America pawl cun an vote zo ih ruangah Israel le Palestin karlak ih buainak ah siseh, Middle East daihnak hrangah siseh, Israel le U.S. karlak ih rualramnak ah siseh, a zale in a hlan hnakin nasa sinsin in a tuan ding cu a tuanvo thupibik cu a si.\nCNN. Jeremy Ben-Ami is president of the pro-Israel, pro-peace lobby J Street.\n1992 Le 1994 Ih Argentina Ramsung Bomb Puaknak Zohfek Ding


Mike Tyson in Thanksgiving Arsa ai ah a ralpa Roy Jones Jr. Lu lem a ei | Falam Online Media\nBoxing khawvel mipi ih hngakhlap zetmi Mike Tyson le Roy Jones Jr. boxing thongawding ni a thleng zik thlang ih a nipi hrang mipi hip tum phah in le a thongpi ding Roy Jones Jr. ngair phah in Mike Tyson cun cangvaihnak a nei.\nMike Tyson cun Thanksgiving with the Tysons timi zuknung tawi a tuah ih Thanksgiving ih an ei dingmi Arsa ai ah cake thawn tuah mi Roy Jones Jr. Lu a hmang.\nVideo sung ahcun a fale thawn rawl an kil tlang lai ah “minung hna ka duh tuk” a ti ih Cake thawn tuah mi Roy Jones Jr. vorhlam hna a hlep hnu, a ei hnu ah “Evander hna hnakin a thaw sawn” a ti.\nCumi a ṭong duh san cu 1997 kum, boxing an thong lai ah a ralpa Evander Holyfield hna a rak keu sak dah mi bat in a ṭong hrimmi a si.\nEvander Holyfield hna a keu lai video hinah zoh….\n#OnThisDay in 1997, Evander @holyfield defended the WBA heavyweight title with an infamous 3rd round disqualification of Mike Tyson, who twice bit Holyfield’s ear, in Las Vegas – “The Bite Fight” #boxing #history pic.twitter.com/60bhZJD5OQ\n— Boxing History (@BoxingHistory) June 28, 2020\nEvander Holyfield thawn an sualaw ṭum ih thilthleng thu ah Boxing thong thiam pawl cun Mike Tyson mawh an thluk lo. Evander Holyfield in a Lu in a khik hrim rero ruangah hngirṭeu in Mike Tyson in a keu hrim mi a si tiah an sim.\nTubaite, Fox News in thusutnak an nei mi khal ah “That ka duh rungah ka keu hrim mi a si. A Lu thawn i sut hrim rero ih kan sualaw sung caan tamsawn cu lungfimlo, theihnakhlo. lungmit in ka um. Lungfimlo ah sualdanding ka tim tuah mi hmuah ka hngilh phah thluh” a ti.\nTongawsal bang uh la a hna na keu sal kem ti`n an sut mi ah “ziangtik hman ah mi hna ka keu nawn lo ding. Asinan ka keu sal khal si men thei. Ka keu ṭum vek dinhmun thleng dingin a cangvai ahcu ka keu ding” tiah Mike Tyson in a ti.\nRoy Jones Jr. thawn zarhteni November 28 ih an sualaw ding mi hi exhibition match cu a si ko nan mipi zoh nuam dingin nasaten kan sualaw ding ti`n Roy Jones Jr. le Mike Tyson in media hnen ah an sim.\nSualawding tikcu cu November 28, zinglam nazi 4 (GTM) ah a siih online ihsin zohduhtu cun pay-per-views man $49.99 cemliam a ṭul a si. (ram ih zir in Pay-Per-Views man a bang aw lo)\nRead also: Mike Tyson boxing a thong saal ding, Roy Jones Jr thawn an sualaw ding\n← US election thawn pehparmi thuthang diklo Facebook ih darhtertambiktu An Phuang Suak\nFalam Khuapi ah Christmas Rim A Nam Thok →\nBolivia ram cozah in Ni 5 sungah Miruak 420 phorhsuak


Aung San Suu Kyi In Nehru Lecture Sim - Chinland Today Media\nAung San Suu Kyi In Nehru Lecture Sim\nNovember 15, 2012 12:06 am·0 comments\nKan ram hruaitu Aung San Suu Kyi in mani tlawngkai nithumni, 14.11.12, ah Jawaharlal Nehru Memorial Lecture simnak India khawpi Delhi ah a nei. Cumi a simmi sungah, “India ihsin hmundang hmun hlapi ih kan thlawn ni ah ka riah a se zet ko nan, cuhnakin kan ram ih a harsabik le thin a pitbik ih ruahsannak a cem caan kan tong nikhua pawlih India in dunglet in hoi sanmi hi ka riah a se deuh ngaingai,” ti’n a sim. “Cu cingin kei cun kan ram ramhnih hi rualrem zetih umtlang thei ding hi ka zumnak le ka ruahsanmi, cun ka tumtahmi khal a si. Cucu acozah veve rualremnak lawng siloin ram mipi rori tiangin a si,” ti’n a simbet.\nA ngaingai ahcun India in 1988 le 1900 kiangkap ih kan ram ih thilcang pawl tlunah a ngaihsak lo. Suu Kyi kum 21 lai inn ih khum ih hren a tuar lai khalah India acozah cun kan ram acozah thawn rualremnak le pehtlaihawknak a tuah rero. Cumi pawl cu Suu Kyi in kan ram ih a harsabik ni pawl tiin a simmi cu a si. Suu Kyi cun, “Kan ramhnih ih acozah veve nan tonawk le pehtlaiawk lai-ah kan ramhnih ih mipi pawl cun pakhat le pakhat upatawknak le theihthiamawknak kan nei thei ve lo. Cumi pawl cu hmailam ah kan nei thei ding ti’n ruahsannak ka nei,” ti’n a simbet hrih.\nCun Suu Kyi cun, “Atu tikcu khalah kan ram ih democracy hrang kan ṭuannak hi kan ṭheh hrih lo. Curuangah India ram le mipi cun ahlan ihsin nan tuah thei ringring mi nan thazang pawl thawn in bawm hram uh. Kan ruahsanmi democracy hrangih kan doletnak, ral kan donak, ah nan bawmnak kan lo ngen a si,” ti’n a sim.\nSuu Kyi India Ram Hmai Thla Ah Tlawng Ding\nSuu Kyi India Tlawng Thu Lawrkhawm\nIndia Lemserthiam in Pi Suu Kyi Sunlawih


RAMHRUAITU HRIL TIKAH - Hre Mang\nRAMHRUAITU HRIL TIKAH\nRAM HRUAITU HRIL TIKAH\n“Rawldawr na hril sual le na sung a dawk theiih nikhat sung na ril a rawngthei, nupi na hril sual asile na damsung lungawinak a hlo thei (hellram tla vek na cang thei), hruaitu na hril sual asile miphun thuanthu a siat thei, Pathian na hril sual asile sankhuk hremhmun na thleng thei.” Kawlram rampi kumpi uktu hril awknak a suak zik tikah zozo in MP an cuh ding ti hmin an tar hlanah malte hruaitu thu le hruaitu hrildan thu malte ngan hnik uhsi.\n“Mipi pawlin anmah thawn a tlak mi hruaitu an nei” tiah an sim theu. Kawlram mipi pawlin mi tamsawn thinlung duhnak aiawh tu ding an hril ding. Cutin mipi tamsawn duhnak hril suak thei dingin hril awkdan (election system) in zalen zetin mipi vote thla thei cin pawlin anmai duhnak vekin vote an thlak ih an vote thlak mi cu rualran zetin hruaitu hrilnak ah man a neih a tul. Zianglam khal asile mipi zapi ten kumkim cin pawlin zalen zetin vote an thla thei dingih an vote tlak mi pawl cu rualran ten man a nei ding tiah ruat in a hnuailam vekin malte zoh hnik uhsi. Hruaitu hril awknak ah a teltu, hril dingmi le hriltu ding pawl zir awknak hrangah ngan mi asi.\n“Ram le mipi um loin siangpahrang a um thei lo ih siangpahrang um loin ram le mipi a um thei lo” tiah an sim. Khua hlan lai ah cun mipi hril si loin a cakcak, ramsa that tamtam, hrin insang telefa nei tamtam, tvp, in anmah le kiangkap an rak uk theh theu. Sikhal sehla santhar san ahcun khua, ram, miphun, ramkulh uktu hruaitu cu mipi hril mi si dingin thuanthu santiluang in milai mibur kaihhruai awkdan a thlen pi. Curuangah mahte miphun hruaitu (santhar ahcun siangpahrang ti si nawn loin) hril aw thei lo cu miphun dang in an uk a tul. Phundang zawngin sim asile mi zokhalin anmah hnakin fim le hruaitu ding an hmu lo ih mahte pakhat cio a paklak in um ding an duhsawn asile mipun dang in an uk ding tinak khal asi. Mi tampi in santhar fimnak le thiamnak an neih an zir tikah hruaitu hotu kan tul nawn lo tiah an ruat theu. Milai cu a bur um ramnung (social animal) kan si vekin mah le miphun ramkulh sung uktu hruaitu neih a tul. Cuticun buainak le siatsuah awknak um lo ding in siseh mi tambik lung diriamnak ding hrangah siseh hruaitu neih a tul. Chin mi hruaitu pawlin mirang hnen ihsin zalennak la in kawl pawl thawn ramdinkhawm dinding an rak duhsawn ih an rak hril vekin kawl kut ah Chin miphun thuanthu cu a thleng. Cuvekin kan san thuanthunung sung khalah mipi pawlin hril thei mi le mipi pawl hril theih lo, duh khal le duh lo khalle, thuanthu in santhar minung pawl parah a thlenpi mi a um. El theih lo, duh khal le duh lo khalle kan parah a thleng mi pawl cu lungawi sopar ten pomrem thiam in a thatnak zawngin hman thiam a thupi. Culai lakah, mipi kutsungah a ummi kan hril thei mi lak ihsin fimkhur ten hril thiam a thupi ve. Tuisun ah mipi hrilmi in thaisun thuanthu cu a tuahsiat in a tuah tha ding asi.\nSantiluang a thleng awk cak tuk vekin hruaitu khal kan thleng thei a tul. Leitlun miphun dang pawlin rocket thawn thlapi par an kai rero lai ah lungto hriamhrei hmang san (stone age) hruaitu kan hril rero asile cu khal cu miphun thuanthu siatter tu, miphun thuanthu cu leitlun santiluang dawi man lo dingin dunglam ah dir thla tu asi. Cutin santhar santiluang thawn a mil aw mi rocket scientist politicians kan nei lo hmanah kan miphun lak ihsin santhar santiluang a dawi man tu hruaitu a tha bik hril thiam a thupi. Mipi thinlung khal santhar hruaitu le fimthiamnak lamzin thar lam hawi in thinlung sangka on cio a tul fawn. Cutin a thabik hril thei dingin timtuah rero lai ah Hudson Taylor ih simmi “Thiltha pawl hi a tha bik ih ral an si” a timi hi malte ruat tel tha in ka thei. Umzia cu, ram le miphun thuanthu tuahtha dingin hruaitu tha bik an um laiah hruaittu tha ka si ti aw tu pawl hi a dodal tu bik, le a siatsuah tu bik an rak si ringring thei. Mipi fimkhur thiam a thupi. Hruaitu umcia tik ahcun miphun le ram thuanthu tuahtha dingah hruaitu pawl liangparah hngat asi. Asinan hril can ahcun mipi pawl liang parah hruaitu tha bik hril suak thei dingin tuanvo a thum aw aw. Hril dingah a zuamtu pawlin ziangtluk tiang zalen zetin mipi hnenah an sinak, tumtah, le hmanrua an tlangau pi thei ding, zalennak ziangtluk a um ding, ziangtluk rualran zetmi canpual tha sangka ong in a tulmi bungrua thawn mipi hnenah hril theih ding hruaitu pawl an cangvai in an pho lang aw thei ding timi par ah tla mipi pawl lung fiang ten hril ding lakah a tha bik an hril fuh thei ding ti tla a thum aw aw. Zianglam khal sisehla hrilsual hrilfuh khal asile a hriltu mipi parah mawhphurhnak a um ih leh hnu ah mai awm cum rero lo dingin hrilnak tikcu a um lai ah mipi pawl khalin thinlung le ti tak zetin hliakhlai in kan ram mipi duhnak aiawh tu, mipi thatnak lamzin ah fehpi tu ding, mipi duhdan le thatnak lamhawi in santiluang a merkawi thei tu ding hril suak thei dingin nasa ten an zuam ve a tul.\nMipi in hruaitu hril tikah ziangvek pawl hi fimkhur a tul ih zovek kan hril asile senpi vangtlang, ram le miphun, mipi duhnak a hlawhtling in kan miphun thuanthu tuahthat asi dingih kan miphun Pathian cawimawi thangthat sunlawih asi ding ti tawite ruahnak bawmtu dingah zoh hnik uhsi. A tawinak in le ruahdan awlsam nak ding hrangah a hnuailam vekin zoh hnik uhsi.\ni) Rinsan tlak\nNupi/pasal, sungkhat, rualpi pawl thu in a nung lomi, mai palung ruahnak in thuthluknak a tuah thei tu mi pakhat asi ding. Hmuh theih mi rinsan tlak thuanthu nei mi asi ding. A kaa in asimmi si loin a tuah nak in rinsan tlak asinak a lang ding. Ruahsur, nisa, harsa le nuamnak lak khalah amah mimal lungawinak hnakin senpi vangtlang ram le miphun thatnak thupi sawnah retin siseh ziangvek dinhmun zovek hmai khalah milai nunthutlung (basic life principle) bah bal loin kenkhawh tu, tumtah le hmanrua bungrua thleidang thiamtu, a huat bik le amah hautu, amah aduhdawttu le amah in a duhdawtmi pawl parah a pehtlaih tikah siseh zianghman hlawknak pe thei lo tu farah nauta pawl a pehtlaihnak siseh rualrannak nei in rinsan tlak milai asinak langter thei tu asi ding. Milai tampi cu anmah in anmai thu an simnak hnak in an huat mi le anmah hua tu pawl thu an sim tikah ziangvek milai, rinsan tlak an sile si lo a lang bik sawn theu. Cui hlei ah sumpai, lennak, nuamnung cennak, harsat tuarnak ah le canpual tha hmannak, senpi vangtlang rualran ten pehtlaih hlawknak le canpual tha zemsuak thei tu asi ding.\ni) Pek awknak\nSenpi vangtlang lalnak le thuneihnak cu mi tampi in an duh ding. Mipi vote an duh tikah ka nunnak tiang ka pe ngam ding, ka neih mi ziangkim ka pe ngam ding, tvp, an au culci ding. Mi zokhalin a neih mi senpi vangtlang hrangah a pek awknak thuanthu zoh tikah pek awknak a nei dah lo asile senpi vangtlang hruaitu tuanvo a kaih tik lawngah a pe aw ding timi cu zum ding le ruahsan ding um lo pi asi. Fial mi lawng tuantu cu hruaitu asi dah lo. Sinak neih lawnah senpi vangtlang thatnak hrang ka tuah ding titu cu amah le mah a bum aw rero men asi. Lal le upa, bawi upa, dinhmun tha ka co asile ka nunnak ka pek ding timi cu tihnungza kam awknak asi. Mipi bumnak men asi. Hruaitu tha cun mipi upatnak le dinhmuntha a neih lo laifang khalah a ti thei tawk, ziangvek dinhmun ih a din lai khalah, a kiangkap milai pi pawl hnenah, a bik takin zumnak ah le a miphun pi pawl hnenah, a neih mi theih mi le ti thei mi a hlawkpi tu ding pawl hnenah a pek awknak cu lang hrimhrim ding mi asi. Miphun ka duhdawt atik tikah miphun hmin in lalnak le thuneh nak canpual tha lawng a duhtu tampi an um. Miphun duhdawt tu taktak pawl danglamnak pakhat cu anmah huatu le dodal tu, anparah siatnak a thlentu pawl par hmanah duhdawtnak le an hrang thatnak an tuahsak nak in a lang theu. Huatnak, thentheknak tipungtu le miphun thuanthu tuahsiattu siloin remnak daihnak rualremnak suahthei nak ding hrangah anmai duhnak tanta thei tu an si sawn theu. Mi tampi in an neih mi sumsaw le nunnak tiang miphun hrangah an tlansan, an tanta, an pek thei lai ah anmai ruahnak cu an tanta thei lo theu. Hruaitu tha cu senpi vangtlang, miphun thuanthu tuahtha dingin, kum saupi le reipi tumtah mi miphun thuanthu tuah tha dingin anmai duhnak tanta thei tu, miphun le rampi thatnak hrangah thu nepnawi le mimal hlawknak tlansan thei tu pawl hi miphun hruaitu tha an si sawn theu. Santhar thuanthu, ram le miphun tungding tu ding hruaitu tha cu mipi siahhlawh tuan thei tu, mai duhnak le nuamnung cennak hminthatnak le mahte mi pakhat hrang lungawinak tlansan thei tu hruaitu, senpi vangtlang thatnak lungawinak le miphun thuanthu tuahtha dingin ziangkim tlansan thei tu miphun hruaitu hrilsuak thei ding mipi in tuanvo kan nei asi.\nii) Miphun pathian be tu:\nBiaknak le politics cawhpolh lo ding ti tu an um thei. Chin miphun cu zaahza zikte Khrihfa kan si vekin miphun thuanthu tuahtha tu ding le mipi thinlung, duhnak aiawh tu cu Chin miphun Pathian a betu, Chin miphun Pathian thu vekin a nungtu, nuntu mizia le lungput, milai nunthuthlung thuhram pi ah Pathian thu ah a hngat aw tu asi hrimhrim dingmi asi. Mipi pawlin cuvek hruaitu an hril thiam ding a thupi ngaingai. Kan ram biak inn pi sungah ziangvek hla kan sak, thuthangtha kan sim, kan aukio rero khal asile kan ramsung kaihhruai awknak ah thisen suah aw aw in, thuphen le hrawhhrawlnak in siseh sualnak citintian ramsung ah karhzai ter dingin ram uktu pawlin thuthluknak (decision) an tuah asile kan miphun Pathian a thin a heng ding asi. Curuangah mi zokhalin ram hruaitu vote a thlak tikah misual, mitha lo, Pathian dodal tu a vote asi ahcun a vote mi ih cangvaihnak tuahnak ah a tel ve ruangah sual tumpi a tuah ve tinak asi. Sualnak tipungtu hruaitu dungthlun in sumpai in siseh vote in siseh a bawmtu cu a thlunmi hruaitu ih sual tuah mi ruangah mawhsiatnak cu a liangparah a tla ve ding asi. Curuangah miphun ram mipi pawlin hruaitu mi tha lo pawl dung an thlunih an sualnak cu an zepsak tikah miphun thuanthu cu ningzakza a phunphun thawn dung a thlun theu nak asi. Curuangah miphun hruaitu tha cu a mah te mimai nun, a taksa ruangpi a hman awknak, a ei le in, a tikcu hmandan, a insang a zohdan, inhnen le venghnen, senpi vangtlang, rualpi kom le pehtlaih mi siseh a duhdawtmi le a duhdawttu, amah a huatu le a huatmi, miphun dang le ramdang mi a pehtlaih nak ziangkim ah siseh sumpai le senpi vangtlang canpual tha pawl a hmannak a zemsuak nak ah rinsan tlak asi mi, Chin miphun Pathian thu in milai nunthuthlung (life principles) Bible sungah a simmi vekin nungtu asi ding asi. Cuvek milai, miphun hruaitu cu mipi in hrilsuak thei an zuam a tul ih hril dingmi pawl khalin cuvek hruaitu, miphun thuanthu tuahtha tu le mipi in an upat ih an biak mi miphun Pathian cawimawi tu si thei ding zuam awk ding asi.\nRampi uk awknak a tha lo in senpi vangtlang canpual sangka kharsak a si ruangah le zalennak a um lo ruangah fimthiamnak duh vekin zir a har lawng si loin mipi hrang khalah ziangvek fimnak hi mipi, ram le miphun thuanthu tuahtha tu ding asi ti thleidan a har zet thei. Fimthiamnak ti tikah tlawng ih cazir nak ihsin ngah mi fimnak thiamnak ti duhsan si loin a tawizawngin hruaitu pakhat ih neih hrimhrim tul mi cu senpi vangtlang, ram lemiphun hrangah thuthluknak tuah tikah a tha bik hril thiamnak fimnak sim duh mi asi. A tlun lamah sim zo vekin mah mi pakhat hrang hlawknak, sungkhat insang, mai khua mai hrin mai peng mai lamtang mai paty “mai” “mai” “mai” ti zapi huap lo duhnak pawl tanta in senpi vangtlang le ram le miphun hrang thatnak sawn thupisawn ah ret ringring thei tu, mah pakhat thinheng lungawi nuamnung cennak le hlawknak tanta in senpi vangtlang thatnak sawn thupi sawn ah ret thei tu, rei lo te hlawknak hnakin hmailam saupi rammle miphun thuanthu tuahtha tu ding hrang ruat thiamtu, tvp, fimnak muril sawn sim duh mi asi. Cutin a tha bik thuthluknak tuah thei dingin a tulmi thiamnak pawl cu neih cihtul mi a um. Khuahlan lungto hramhrei (stone age) ah kan um nawn lo vekin santhar bungrua le kutthilthiam, technology pawl hmang tangkai in ram lemiphun hlawknak hawl thiamnak, leitlun pum cu khawte pakhat (global village) vek in pehtlaih awknak a that tikah leitlun khawmual tinah atek darh mi Chin miphun pawl fimnak thiamnak le milai thazang siseh leitlun ram killi ihsin mifim mithiam pawl thawn pehtlai thiam in ram le miphun thuanthu tuahtha thiamtu, kawlram ramdinkhawm cu miphun zarawi um khawm kan si vekin miphun dang thawn pehtlai thiam in thuanthunung in in thlenpi mi canpual tha hmang thiamnak, ramsung suak milai thanzang le leiram suak thille ri pawl cu leitlun kili le ram inhnenah hlawknak suahpi thhiamnak, tvp, zircawp le pianpi thancih mi fimthiamnak pawl nei tu cun senpivangtlang, miphun thuanthu tuah thadingin a tha hik hrilthiam nak le thuthluknak thabik tuah thei nak fimnak a nei ding asi. Cutin mahte mimal nun sungmuril kaihruai tu cu leitlun fimthiam si loin leitlun fimnak thiamnak, le canpual tha bungrua tha pawl hmuahhmuah cu lungthiangte le dai ziarzi ten Pathian hmaiah hlan tahratin sersiamtu miphun Pathian cawimawi tu a tha bik thuthluknak tuah thei dingin Pathian thawn mimal pehtlaih nak nei ringring tu asi sawn ding mi asi. Mimal nunah daizirziar lung thlifim ten Pathian Thlarau in a ukmi hruaitu lungfim nei thei dingin zumtu senpi vangtlang pawl nasa ten thlaza cam a tul.\nSile, hruaitu hril dingmi ih sinak thupi zet pali ngan asi zo ih hriltu ding pawl mawhphurhnak tawite’n ngan hrih uhsi.\nMizo pawl in capoh an rak sim theu, “Tuikuk ramah Presbyterian missionary pawl an va feh in second hnipuan tamzet an va zem tinte an thlennak khua pawl cu presbyterian kawhhran member ah an cang theh. Cun, Baptist missionary pawl an va feh ih second hand hnipuan tam nawn an zem tikah Baptist ah an cang theh theu.” Kawlram zoh asile a tu ih kawl ralkap pawl le anmah tantu, dinpi tu pawl khi kawl ramsung mi lawnglawng an si. Ramdang mi ih dinpi mi an si lo. Curuangah mi hrekkhat cun ramleng ah a suak ih democracy ti ah a au rero tu pawl khal ralkap bawi upa pawl hnakin an that cuang ding an zum lo. Cuvek in kan ram mipi thinlung a siatvat tuk, farah tuk lai fangah senpi vangtlang naran hrang ahcun hruaitu tha, ram le miphun thuanthu tuahtha tu ding zo bik a ding si ti cu thleidan thiam harsaza cu asi ding. Hril dingin timtuah tu zapi ten anmah le thatnak tumtah mi le miphun an duhdawtnak pawl an sim cio ding tikah lailam khawte ih cathiam lo le leitlhun thuanthu zir lo siar lo thei dah lo sim dah lo mi pawl cu ol ai ten bum theih tla an si thei. Curuangah mifim hrekkhat pawlin democracy hi ramthangso lo, khawruahnak niam tukpawl hrangah a tha lo, anti theu nak asi. Malaysia ah UN zungah refugee certificate ngah mi kha sumpai thawn an zuar ih an lei aw aw ti thu an sim. Cuvek in leitlun hmun tampi ahcun ram hruaitu hril asi tikah sumpai, mimal hlawknakin an zuar in an lei awk theu tikak ram le miphun thuantu cu mimal hlawknak hrangah zuar le lei awk asi theu tikah zangfakza in senpi vangtlang farah nauta cu cemti nei lo a her kual aw rero mi harsatnak farah zawnzaih nak le nambet mi dinhmun ah tal suak thei loin an tang theu. Curuangah ram hruaitu hril tikah vote thla tu zapi ten neih neimi a tha bik hril suak ding cu hrilsuak mi hruaitu in senpi vangtlang hrang a tha bik thuthluknak tuah ding tuanvo a neih mi thawn a bang aw rep cekci. Senpi vangtlang mipi vote thlatu pawlin an vote cu mimal hlawknak hrangah an zuar ih ziang siar loin an umasile ram le miphun hruaitu khal in senpi vangtlang bungrua le canpual thatha cu anmai hlawknak in an duhduh in an hman tikah phunzai ding an si lo.\nRam le miphun hruaitu in amah mimal duhnak nuamnung cennak hlawknak pawl tanta in senpi vangtlang mipi, ram le miphun thawnak nak cu thupi sawn ah ret a tul vek cekci in vote thlatu pawl khal in mah mi pakhat ih duh mi sungkhat sinak, kawhhranpi, pawlkom sungte sinak ih pehtlah nak, khawpi, hrinpi, ramtawihpi, mimal sungkaht rualpi that awknak pawl ruangah duhsak awknak cu tanta in senpi vangtlang, mipi, ram le miphun thuanthu tuahtha tu ding hruaitu tha hril suak thei dingin vote a thlak ve a tul asi.\nHruaitu hril tikah Khrihfa pawl tel a thiangmaw ti ah thusuhnak a um theu. Apple ei cu a thiang, asinan Eden hmuan laifang ih khap mi theirah ei cu a thiang lo vekin politics tuah cio cio ah a thiang mi le thiang lomi cangvaihdan a um. Hruaitu hril tikah rampi uktu, pawlkom hruaitu, kawhhran hruaitu, vang le khua hruaitu hril tik khalah a bawrhhlawh mi cangvaihnak (dirty and low politics) in tuah a theih ih a thianghlim mi le a sangsawn mi (clean politics) a thianhlim mi cangvaihnak in tuah theih asi. A bawrhhlawh mi cangvaihnak (dirty politics) ahcun lamtang tuah awknak, vote hawlnak ah mai lamtang lo, midang lamtang ah ruat mi cu ase thei bik in simsiat thangsiat, zuarthlai, thuphan puh, thiltha lo hmuahhmuah siatnak puh, an thatnak sete hman sim le rel duh lo, huat awknak le rinhlelh awknak tipung tahratin rem awk lonak, hmuhsual awknak, thenthek awknak, thleidan awknak pawl tipungtu, a sebik ahcun hriamhrei hmangin thath awknak tiangin an hmang. Cuvek pawl cu satan ih hmanrua hman ringring mi an si. A thianghlim mi cangvaihnak hril awknak (clean politics) ahcun midang siatnak hnakin mah in thiltha tuah dingmi, huatnak le thenthek awknak hnakin remnak daihnak duhdawtnak tipungtu, sualnak nuamnung cennak in mipi lungawiter hnakin thiltha tuah nak in mipi duhlo zawng lamzin a harsawn mi ah kaihhuai nak, tvp, a thianghlim mi cangvaihnak vekin tongkam le tuahnak pehtlaih awknak ah miphun thuanthu tuahtha dingin kaihhruai sawn ding mi asi. Pathian kucak lang in, Baptist kawhhran in CCOC missionary thlah tahratin in kawhhran dangdang ihsin zumtu unau pawl zuamnak in kan Chin ram cu zaahza zikte Khrihfa kan si zo. Chin ram khrihfa kan sinak kum zakhat a kim zo vekin Chin miphun khrihfa kan sinak cu biak inn sung lawng ah si loin cozah kumpi rorelnak, khawsung pehtlaih nak, senpi vangtlang rorel nak, senpu bungrua le canpual zem awknak, fahrah naute sawmdawlnak le miphun, nulepa rualrannak, duhdawtnak in sihcih aw mi vengsugn dinsuah nak, hotu le hruaitu hril awk tikah a thianghlim mi hril awknak, pawlkom nak le vangvaihnak pawl in Chin mi Khrihfa kan sinak cu leitlun zumlotu pawl hnenah siseh kan tesinfa hnenah kan langter can a cu zo. Cutin siloin a bawrhlawhmi cangvaihnak (dirty politics) thawn miphun hruaitu, kumpi cozah hnatuantu hril awknak tuah asile tui hlan kum zakhat sugn CCOC le zumtu nulepa pumpe tu pawl le biaknak lam hruaitu pawlih thlangau pi mi khrihfa Bible in a zirhmi milai nunthulung cu dunglam ah kan dirh thlak ih ke hnuai ahkan pal bet vek asi ding. Khrihfa kumzakhat kan kim, Khrihfa ram kan si timi cu cahnah parah siseh kaa in siseh kan au rero mi hnakin kan nitin nun, pakhat cio nun, le kumpi cozah le vengcung pawlkom pawlin thuthluknak (decision) tuah mi tinkimah Khrih biaknak lamhruaitu Bible thurin vekin si theh ding mi asi.\nRam le miphun hruaitu tha suak thei dingin le miphun thuanthu tuah tha dingin hruaitu an thupit tlukin a hriltu mipi khal kan thupi ve asi.\nA tlunlam vekin cangan tikah fimkhurnak hrang le forhfial nak a tlangpi thu vekin ngan mi asi tikah hrilmi hruaitu an famkim lo tikah vote thlatu thinlungah mawhsiattu thlenter dingin le hruaitu hrang khalah mawhsiatnak si loin zohman milai felfamkim kan um lo laiah famkimnak lam pan in le thansohnak lam pan in tlan zuam vivo uhsi tiah thazang peknak forhfialnak hrangah cangan mi sawn asi. Cuticun milai famkim lonak cu zokhalin puhmawh le sual tuahluai mi huhphennak ah hmang loin thuanthunung kan tawn mi ziangkim hi dingfelnak le thansohnak, cawisan tlak le upattlak miphun, miphun, le kaihruaitu le kaihhruai theihmi miphun, mipi kan si vivo theinak ding duhsaknak thawn ngan mi asi.


Tleunak Le A Cahnak - Chinland Today Media\nAugust 25, 2014 2:09 pm·0 comments\nAlbert Einstein ih ‘special relativity Theory’vek a si ahcun van boruak sungah a feh cak bik cu tleunak hi a si. Tleunak tlukih cak le rang ih feh thei lei le vanah an um lo. Tleunak ih cahnak (velocity of the light) thli lakah hin second pakhatah peng 186000 a feh thei. A sinan tidai sungah cun tleunak hi a fehnak tha a cak lemlo. Tleunakih fehcak zia hi tlawngkai pawl cun tha ten theih a si ko.\nLeilungpi ihsin peng 246000 ih a hla mi thlapi parah hin tleu nakih cahnak thawn feh hnik sehla second 1.283 ah kan thleng ding. Cun tleunakih cahnak thawn ni ah feh hnik sehla minute 8 lawng kan rei ding. Cun kan mah thawn a naai bik mi Alpha Centauri arsi(leilung thlanglam Horizon ih um mi arsi) hnenih kan feh a si ahcun kum 4.3 kan rei ding. Curuangah van boruak pi ziangtluk a kau, leilungpi le arsi pawl ziangtlukin an hla aw ti cu ruah ban ding tla a si lo. Kan mah thawn a naai bik mi arsi hi tleunak kum 4.3 (light year 4.3) in a hla.” Tleunak kum”timi cu tleunak hi kumkhat sungah ziangtluk hla a feh ti theihnak a si.(tleunak kumih kumkhat -peng kadi tingruk).\nLeilung ihsin kan hmuh thei mi ‘MILKY WAY GALAXY'(a hlawmih um mi arsi pawl) sungah “kadi”thawnghra tluk an um. Leilungpi sak lamih um mi ‘Polar star’ hi tleunak kum 142 kum hlatnak ih um mi arsi a si.\nAlbert Einstein ih theory vekin tleunakih a feh cak zia an tah dan le an tuat dan cu hitin a si.\n-Leitlunah tleunak hi a cak bik.\n-Tleunakih cahnak hi cak ter bet tla a theih lo ih fuung ter theih bet kgak a si fawn lo.\nKa peh bet leh ding.


KAWLRAM DEMOCRACY LE LAITLANG NLD, AFIANG KHOTUK – The Chinlung Post\nKawlram Democracy Le Laitlang NLD:Laitlang NLD pawlin ma’i miphun Ma’i cilekuang ruahnak,ram le miphun lungput an siatsuah! bumtheih le thlemtheihih an ngai miin an vote in an bum let zik. UNION DEMOCRACY: Mithiampawl cun,kawlram democracy hi 30% long a si an ti.Cu i 30% ah Su kyi in 10% Army in 20% thuneihnak (authority)an nei ti a si. Cui hleiah,democracy system tlunah,ralkap kawrhruh siloin USDP in Union authority an kai ve thung. Rulkhal a vunkawr a lip na’n rul thotho!.\nAUNG SAN SUU KYI IH POLICY: Su kyi ih policy tumbik cu;remdaihnak le hmasawnnak (peace process)ti a si.Cu’i peace process cu amah Su kyi ruangih thleng a silo. Democracy system ih ken tel mi a si sawn.Remdaihnak timi hi Su kyi longih tuahtheih a silo.Union authority pawl kutah remdaihnak timi a um sawn. Cutisile Su kyi in federal union sithei dingih a rel mikhi mipi in bum tinak maw si? in bum cu ka ti lo.\nHmanseh an politics game in khelhpit(play)dan ihsi khin a langthluh zo.Ralkap mihlunpawl an thihthluh ta longah kawlram politics harsatnak(problem)cu a felfai dingih beisei a si. Asina’n cuhman! ruahban lo pi’n a fehsual thei lai. STATE POLITICS:State tinin Su kyi ah zumnak an nei non lo.Zum ngam dingin Union authority a silo tlat! Si lo cingin,si beisei siin,sithei ding hnai lo’n State Constitution/State Basic law cu rel hlah! Union Constitution hman 2030 lam loah an remthei lo ding.\nCutisile Chin miphunin,ziang politics game kan play ve ding? kan miphunin le Federation, confederation,secotish pattern, protectorate pawl kan tlin lo. kan tlintawkih lang cu; Miphunin Soveriegnity kan neihih Full State dinhmun te bak kan tlin lo.Soveriegnty kan neih theinak ding umsun cu Chin party ih lungrual phot hi a si.\nNATION ADVANTAGE:Chin miphunin,tu’itumah political party zawngin advantage kan lak thiam a tul.Ziang party in?Chin party in mawle Asile, ziang ruangah Pu Lianluaiih bialah Pu Nothankap an soisel ciamco?An tihih an hupurh famteh.Tlawng iin kan lo sahsak ding tivek khi ram le hnam politics a si lo.Nikhat pumpuarnak men long a si.Politics diktak sawn cu Self-determination kan ngiar ding.\nMiphun kan lungrual le Sovereignty kan neithei ding timi politics khi U.N.O dan khalih a dik mi le kan covo a si sawn. MIPHUN ZILTHLI A HRANG:Mipangai khuaruahnak nei le kan mifim mithiam pawlin, miphun party a tul zia an thei deuhdeuh!.Miphun pumkhatawknak zilthli in kawlrawn laitlang a tuam mupmo. A tuamthei lo mi Zahau tlangtluan khawruahnak nei lo cuhaw in sualawk an nuam! Aw…miphun hmakhua ruatthiam lo’n,dinglai cozahin Hualngo tlangtluan an vehthlem! Zahau tlangtluan Biak iin sahsak le Cehsak tiamkam in an khawruahnak an siatsuahsak.Hmanseh! mikip an lung a fim sinsin.\nA THA SAWN MI POLITUCS: Kawl lungput NLD le USDP politics aiih poimawh sawn cu; Miphun pumkhat awknak(Unity)hi a si.Hmuh dan bangaw lo, duhzawng bangaw lo le nana cu dinglai cozah NLD in Sem le Cehsak Sahsak tiamkamin khawtin an fang.Chin party vethung cun, miphun pumkhatawknak le thuneihnak (Sovereignty)a tul zia a tlangau vethung.\nChin party an tlin khal le Sahsak Cehsak kha cu an ti ding hrimhrim a si.Phang hlah.Na miphun party hi zawi vote ding le tan dingah saw na ruat? Sihte hmanin fuurcanih eiding sekkhawm le ma’i cipi tanhna an thiam.Ma’i miphun tanhna a thiamtu hi mifim le midikih ruah an si. Note: Lawngtlai(Pawi)le Saiha(Lakher)miphun dinsuahnak dingah Pu C.Zochhuma le Pu Tlanguia in an lu thapin si an dinpi.Ma’i miphun dinpi duhlotu le ngamlotu aiih mi tihhrut le mihlithlau an um lo leitlun ah. Credit: Thonga Thonga


“Chin Mino Famkim Ten Kan Mawi Maw?” - Salai Ayete (Vankau) - Chinland Today Media\n“Chin Mino Famkim Ten Kan Mawi Maw?” – Salai Ayete (Vankau)\nZiang tin na ruat\nSunkhat cu Internet ih kan hman lar le uar zetmi Web-Hmaicabu (Facebook) hmangin ka t’hian le rualpawl ih cahmai parah ka lengvak rero. Cahmai pakhat hnu pakhat ka lutsuak dualdo hnu-ah thil danglam deuh pakhat te ka vun hmu duak in ka thei-aw. Titi nuam relpi ding le an um si lo, umhar phen ah ti’n keimah te cun alem zingzawinak (Visual Research) ka hun bei. Ziangpipa cu siloin, Facebook ih hawl kuangte (Search Box) sungah, kan chin fala/minu le chin tlangval/mipa hmin ka theih mi hmuahhmuah vun ngan tahratin, ka vun hawl ciamco. “Aa, Awi, Bawi, Biak, Bik, Boih, Bual, Cer, Ceu, Cia, Ciang, Cuai, Cung, Dar, Dim, Duh, Dun, Dum, Ee, Eng, Iang, Fam, Fai, Far, Fung, Hnem, Hrang, Hre, Hrem, Hrin, Hlei, Hup, Iang, Kap, Kham, Khup, Kil, Kim, Kuk, Kio, Kulh, Kung, Lal, Lawm, Len, Lian, Ling, Mang, Mawi, Men, Nawl, Nawn, Nei, Ngaih, Ni, No, Nu, Nun, Nung, Par, Piang, Peng, Phun, Pum, Ral, Rem, Rin, Ruat, San, Saw, Sin, Siang, Sui, Sung, Sum, Tawk, Than, Thawm, Thang,Thawng, Thian, Thiang, Tin, Tlem, Thluai, Thuan, T’ha, T’ial, T’io, T’uan, Van, Vang, Vung, Uk, Za, Zam, Zung” ti’n ka ruah thei tawk, kan Chin hmin cu ka vun hminsin. Cuisin, “Khaw Tin Luai” asilole” Sui Za Lian Mawi” tivekin a phunphun in ka kawm sin ih ka vun hawl.\nKan duai lo riai! Chinmi hmuh le tawn na duh le Chinram va tlawn rero a t’ul lo, Facebook ah va leng mai aw (Kan sung kim ten facebook ah lai kan hlum) ti ding khawpin kan tam t’hept’hep nasa! Zianghmuah kan si ti cu felfai ten ka hminsin thei ciah lo. Asinan, ka ngan le hawl zomi hmin humahhmuah hi Chin minu/mipa hmin hlirte an siih an hmin hmai-ah “Salai” asilole “Mai” vun telh sehla ti’n “Salai/Mai. Cumi”, “Salai/Mai Khami” ti’n ka vun hawl bet. Thil danglam deuh vun hmu duak vekih ka theihawk mi cu ziang a si ti ka fiang vuarvi.\nKan pa Dr. Za Hlei Thang tepawl ih hohanak thawn tlangpar Chin le hmunrawn Chin kan zaten unau kan si ti kan theihfiang theinak dingah le Salai/Mai thawn kawl le miphun dangpawl in chinmi kan si ti in theihtheinak dingah ti’n Salai-M cangvaihnak, Tahan sehvel ah nasatak in an rak nei dah. Culawng siloin, kan pa Salai Ram Ling Hmung tepawl khalin hmailam thu an ruah thiamnak le taimaksuah ih an rak t’uansuahnak ruangah Chinmi ka si a ti awtu mi hmuahhmuah hin kan Chin hmin hmai-ah Salai/Mai hmantlang thluh dingin lungkimnak an rak nei dah. Cui an taimaksuahnak ih rahsuah cu, tuisun ih kan hmin hi ziangvek a va si hmanah a hmai-ih Salai/Mai kan vun telh cun Chinmi kan si ti sim le rel t’ul rero loin miphun dangdang in, Chinmi kan si ti, in theithei mai. Culawng siloin, kan chin unau dang tampi thawn khal Salai/Mai ruangah thukhat le hlakhat ah kan hmu-aw kim thei. A va lungawi um ve ti uh law! “Salai/Mai” timi t’ongfang tawite hin sinak hngetkhoh in neihter lawng siloin miphun dangdang lak khalah in cungcuang terin zoh in mawiter fawn. Asinan, tuisun ih chin tlangval, “Chinpa” a ti awtu mi hrekkhat lawngin kan hmang khawm. Lehlamah, tuisun ih chin fala, “Chinnu” a ti awtu mi malzet (titham lo) lawngin an hmang ve. Cucu, alem zingzawinak ih ka hmuhsuah mi cu a si.\nCuticun, ka hmuhsuah mi tihngetkhoh deuh dingin hmun dang le ram dang ih a ummi ka rualpi hrekkhat hnenah thusuhnak thawn ka zingzawinak (Inquiring Research) cu ka vun buaipi ciamco lala. Annih khalin ka hmuhsuahmi cu in lungkimpi ve mai. Lenglam (Outside World) nun ih kan hman maw hman lo cu fiangten ka zingzawi thei lo. Asinan, ka suh le rawn mi hrekkhat cun mi malsawn lawngin kan hmang in ti ve.\nA tak le thungai zingzawinak (Expiremental Research) tuah thei sehla “Salai” a hmanglotu Chin tlangval le “Mai” a hmanglotu Chin fala kan zaten pakhat hnu pakhat sutaw fingfing sehla ziangruangah ti kan fiang mai ding nan. “Facebook le Mail ih kan hman le hman lo a thupi lo” kan ti maithei! Asinan, tuisun kan nundan (Lifestyle) hi vun zohfiang ‘tha hnik sehla, lenglam nun (Outside World) hnak hmanin web-sung nun (Virtual World) sawnah pawlkawmawknak le pehtlaihawknak kan nei tamsawn men ding ti ding khawpin kan hmang ve rero thlang a si lo maw?\nA t’ul lo tin kan ruat pang maw?\nMiphun dang siarcawk lo lakah Chin kan danglamnak asilole Chin kan sinak hi ziangbik pawl an si? Kan taksa ruangrai, pianhmang le kan hmel siat le t’hat, kan dum le ngo, hipawl cu an si thei hrimhrim lo. Kan nunphung le kan t’ong (calai) an si bik lo ding maw? Nunphung khal hi miphun dangdang ih nunphung thawn hman pawlhcawk (rawi) thei a si fawn. Kan t’ong le calai hi a si bik lo ding maw? Kan suahsemnak nu le pa, pi le pu, sung le khat in Chin t’ong ten hmin in pek mi kan nei cio-ih Chinmi kan sinak cu a langfiang zet ko nan Chin kan sinak ah famkim ten kan mawi maw? Kan Chin unau dangpawl thawn teh ziangvek bangawknak kan nei? Ziangtin pumkhat le unau kan sinak kan langter hmaisa thei ding? SALAI le MAI hin in silhkhah thluh thei sehla Chin kan sinak ah tuhnakin kan cak sinsin lo ding maw?\nKan hmai-ah Chin kan sinak thlalang hi vun hung (ret) hnik sehla….\nSalai/Mai tel loin teh Chin kan sinak ah famkim ten kan mawi thei ngaingai maw?


Benjamin Sum uartu(Fans) pawl video cu Wow! a taru kho tuk +Video – Salai Kawltu\nBenjamin Sum uartu(Fans) pawl video cu Wow! a taru kho tuk +Video\nNovember 11, 2019 salaikawltu 0 Comments\n← Falam pawl uar an um tuk mah ding bak hi asi ko! +Benben Video\nEsther Dawt Chin Sung le Aye Mya Phyu hla an sa tti an taru kho taktak. Fans tam cem pahnih bak +Video →


Illuminati Timi Ziang Asi? - Chinland Today Media\nSeptember 7, 2014 2:22 pm·0 comments\nHimi Illuminati timi thu tawite ka ngan duhnak a san cu kan Laimi mino tampi in illuminati signs tampi kan cawng rero ih cumi signs pawl cun ziangmi a khih hmuh timi kan theifiang ding ka duh ruangah a si. Hollywood milar hlasak thiam, zuknung cawng thiam pawl in an hruk , an tuah, an sak ruangah men ah kan cawn lo ding a thupi zet.\nIlluminati timi cu thlaruasia neitu, biatu, azumtu, a thluntu asilole a ol bik in Satan ih cangvaihnak phunkhat a si. Himi Illuminati timi pawlkom cu kum-1776 ah Adam Weishaupt ih dinmi pawlkom a si. Hollywood music, video le entertainment hmuahhmuah tla cu himi Illuminati member pawl ih neimi deuh hlir an si ih an pu Satan ih fial vek in tuah a si. Illuminati member pawl khi zohsal sehla leitlun ih milar pawl deuh lawnglawng an si.\nAsile Illuminati an si le silo ziangtin kan thei thei ding? timi thusuh nak a um ding ruangah hi pawl in Symbol an nei ve. Kan hmu ringring nan kan rak thei lo ruangah a si. Tui san thar hla pawl tla cu a hla fang thaten ngai uhla Pathian dodal nak tongfang lawnglawng in a khat. Video kan zoh khal le Power nei tivek Khawsia pekmi cahnak tivek, khawsia vek lemcang, cartoon pawl khal ah himi pawl in in ciahneh thluh zo.\nIlluminati member pawl cu Satan bia an si ruangah an Pu Satan ih lungawi ding in rai thawi nak aphunphun an tuahsak a tul, an nunnak an mai ta asi nawn lo ih fial vekvek ih an um a tul. Asinan lar cu an lar ve lawlaw. Satan in Music, Video, Entertainment le Media nasatak in a hmang asancu Satan cu Pathian hnak in amah thangthat sawn duhtu a si. Keimah timi lungput neitu a si ih Pathian dodaltu a si timi cu kan thei cio cuvek thiamtiam in Illuminati pawl in an lungthlitum tla cumi ciahciah cu a si.\nIlluminati member an tamtuk ruangah kan thei lar deuhmi pawl malte ka tarlang ding ih tu ihsin thok in na hla ngai mi le na zohmi movie pawl in ziangsi mi a sim duh timi ruat thlang aw. A thei duhbet tu pawl Online ah tampi siar le zoh ding a um ko. Tu ka ngan dingmi hmin pawl ih an hlasak mi le an cangvai (action) thaten zoh uhla kan fiang sinsin ding.\nEminem, Nicki Minaj, Kety Perry, Lady Gaga, Justin Bieber, Chrisbrown, Jay-Z, Miley Cyrus, Beyoncé, Britney Spears, Angelina Jolie, Rihanna, Madona le Michael Jackson zuk pawl malte kan zoh hnik pei.\nNote: Satan khal a mah thangthat le cawimawi duh emem mi a si ih tusun ah unau nangteh Pathian nung maw or Satan na cawisang ding? Na hlasak mi hlafang pawl thaten ruat sal awla zosi na thangthant? Tusun in a nung Pathian sawn asangbik ah kan thangthang sawm thlang pei uh. A thei hrih lo tu kan unau pawl hnen ah simsawng vivo uh si. Himi casiartu le zuk a zohtu zaten thinlung ah Pathian in hna tuan hram seh. Amen !\nSalai David Nun Tho\nSatanic symbols le a sullam pawl\nUS thiamnak: Technology ih A Tham Theih lo Mi: Amish


Seahorse Pawlih Dangdai Duhdawtnak (Theihkauhnak) - Chinland Today Media\nSeptember 2, 2014 6:56 am·0 comments\nMirang in “Seahorse” ti a siih Kawl pawl cun (ပင္လယ္ျမင္း/ ေရနဂါး) tiin an ko. Lai in ziangtin kan ko cekci ti ka thei lo. Tipi “Thuanthum Rang” tiin maw kan ti men ke? Ziangkhalle Mirang in Seahorse tiin ka hmang men ding.\nSeahorse pawlih duhdawtnak hi a mak in a dangdai ngaingai. Annih hi ti sung um ti cu zocio khalih thdeihmi a si. An pianhmang khal a mawi vekin zohtthimtlak zetmi an ziaza pakhatte a um. Cumi cu an duhdawtawkdan a si.\nSeahorse a nu le a pa pawl hin an hrangih koppi ding pakhat an hril ngah hnu a dang Seahorse thawn an komaw nawn hrimhrim lo. An nunsung (Lifetime) hmuahhmuah hrangah koppi pakhat lawng rori an nei. An um tlang ringring, hmun pakhat ihsin hmundang ih an feh ding tik khalah pakhat le pakhat an mei pehaw in an feh ttheu.\nCuruangah Himi seahorse pawlih zuk lem tete hi Duhdawtnak khihhmuhnak hrangah leitlun ram tampi cun laksawng ah an pekawk ttheunak a si.\nSourse : YOYARLAY


Bible Thianghlim - MIKAH\nBibleThianghlim – MIKAH\nA ngantu: Mikah\nA siartu: Judah\nA huap sung cān: Kum zabi pariat neta lam\nMikah cu Filisṭia-mipawlih khawpi Gath kiangih um, Judah khua Moresheth ihsin a si. Anih cu Isaiah thawi san khat ih rawngbawl a si ih, anih khal Judah rammipawl hnenah thu a phuang. Mikah cun Jotham a lal lai, sak lam lalram ih Samaria a tluk hlanah (1:1, 6) thuphuan a thăwk, cule Sennakerib in Judah a sîm ih, Jerusalem a kharkhum cān ah thu a phuang (1:1, 8-16).\nHi cabu hi ṭhen thum ih ṭhen theih a si ih, a ṭhen i kip in «ngaithla» ti ṭawngfáng in a thăwk (1-2, 3-5, 6-7). Ṭhen i kip cu dāntatnak thu a si ih (1:1-2:11; 3:1-12; 6:1-7:7), runsuahnak thucah in a thlun (2:12-13; 4:1-5:15; 7:8-20). Mosi thukham an pahbăl ruangah Judah-mipawl in Pathian dāntatnak an tawn ding thu Mikah in a phuang (6:1-5). A hleicein Judah-mipawl cun milem an bia ih (1:6-7; 6:16), mifarah an palbĕt (2:2; 3:1-3). Sikhalsehla, hi dāntatnak thu simsung mi cu ruahsannak thuphuan in a thlun. Abraham thawi thukham ruangah, Pathian in Israel dung a tŭn lo ding (7:20). Zion ih a khawmsal ding mi a tāngsŭnpawl cu a runsuak ding (2:12; 4:6; 5:3).\nNi khat khat ah David cithlah ihsin Siangpahrang pakhat in Zion ihsin a uk leh ding, cule miphun dangpawl hmuahhmuah cu tawkah Pathian be dingih hip an si ding (2:12; 4:1-3, 13). Mikah in cuih Siangpahrang suahnak ding hmun Bethlehem khal a phuang cia (5:2; Mat 2:5-6).\nPathian ropitnak cu Mikah cabu ah a lang. Judah hnenah dāntatnak thim thucah phuang ding si khal sehla, Mikah cun Pathian cu lung a thleng mipawl le amah naihtupawl lamah zangfahnak le zahngainak a nei ti khal a phuang. Mikah ih phuanglăng mi zahngainak nei Pathian ah Khristianpawl cu lungawiaipuangih um ding kan si, ziangahtile amah vek zohman an um lo (7:18).\nI. Ṭhen khatnak (bung 1-2)\nA. Thuṭhennak (1:1-2:11)\nB. Runsuahnak (2:12-13)\nII. Ṭhen hnihnak (bung 3-5)\nA. Thuṭhennak (3:1-12)\nB. Runsuahnak (4:1-5:15)\nIII. Ṭhen thumnak (bung 6-7)\nA. Thuṭhennak (6:1-7:6)\nB. Runsuahnak (7:7-20)\n1 Judah siangpahrang Jotham, Ahaz le Hezekiah san laiah Samaria le Jerusalem thuhla ih Moresheth khawmi Mikah in a hmuh mi a hnenih Jehovah kamsuakthu thleng cu hihi a si.\nIsrael parih Thleng ding mi Dāntatnak\n2 Nannih miphunpawl, ngai uh!\nMaw leilung le a sungih um mi hmuahhmuah, ngai uh!\nBawipa cu amai temple thianghlim sung ihsin;\nBawipa Jehovah cu nanmah dokalhih a lo theihpitu si seh.\n3 Ziangahtile zoh hnik uh, Jehovah cu a umnak hmun ihsin a ra rero lai;\nA rung ṭum ding ih,\nLeilung hmun sângpawl a pál ding.\n4 Amai hnuaiah tlangpawl an zuprál ding ih,\nMeisa hmaiih sathau a um vekin le\nSuk lamih tipi luangthla bangin,\nPhaikuampawl cu an phel ding.\n5 Himi hmuahhmuah hi Jakob thilsual tuah ruangah le\nIsrael sungza sualpawl ruangah a si.\nJakob-ih thilsual tuah mi cu ziang a si?\nSamaria a si lo maw?\nCule Judah-ih hmun sângpawl teh ziang a si?\nJerusalem a si lo maw?\n6 Curuangah Samaria cu ramlak ah siatnak penkhawm ah,\nSabit phunnak hmun ah ka tuah ding;\nA lungtopawl cu phaikuam ah ka sûngbung ding ih,\nSamaria lungphumpawl cu langko ka tuah ding.\n7 A sercawp milim hmuahhmuah cu vuakdarh ṭheh an si ding ih,\nA hlawhhlan man hmuahhmuah cu meisa in urkăng a si ding;\nA milempawl hmuahhmuah ṭhing ko ka tuah ding,\nZiangahtile cupawl cu a hlawhhlan man ih a lakkhawm mi an si ih,\nHlawhhlângnuih hlawhman ah hman an si leh ding.\nIsrael le Judah Ṭahhnawhnak\n8 Curuangah ka ṭap ding ih ka râk ruangro ding,\nKelawng le taklawngin ka feh ding;\nCinghniapawl bangin ka kûi ding ih,\nKalauk vapawl bangin ka râk ding.\n9 Ziangahtile a hriamhmapawl cu tidam theih an si lo.\nZiangahtile cumi cu Judah hnenah a thleng zo;\nKa mipawlih kăwtka,\nJerusalem a thleng zo.\n10 Cucu Gath ah sim hlah uhla,\nṬap hrimhrim hlah uh;\naBeth Afrah leivut ah rīl aw.\n11 Nannih Safir luahtupawl taklawng le ningzakin fehhlo uh;\nZaanan luahtupawl an fehsuak lo.\nBeth Ezel cu a ṭap;\nA dinnak ding hmun nan hnen ihsin lakhlo a si.\n12 Ziangahtile Maroth luahtupawl cu ṭhatnak hngakin an ṭawl,\nAsinan siatnak cu Jehovah hnen ihsin\nJerusalem kăwtka ah a ra thleng.\n13 Nannih Lakish luahtupawl,\nRáng zamṭha cu lêng thluah uh;\nAnih cu Zion fanu parih sual tuah thăwktu a si,\nZiangahtile Israel ih thilsual tuah mipawl cu nangmah ah hmuh a si.\n14 Curuangah Moresheth Gath hnenah laksawng na pe ding;\nAkzib khua ih innpawl cu Israel siangpahrangpawl hrangah bumnak an si ding.\n15 Maw Mareshah luahtupawl, nan hnenah ram latu ka hruai ding;\nIsrael bropitnak cu Adullam ah a feh ding.\n16 A sunglawi mi na fāte ruangah,\nNa sám met awla na lu kawng aw;\nMulukawlh bangin na lukawlh kauter aw,\nZiangahtile na hnen ihsin ralkaih ah an feh ding.\n1:10a Beth Afrah: Leivut inn tinak a si.\n1:15b ropitnak: siangpahrangpawl relnak a si.\nThil ṭhalo Tuahtupawl Hmakhawpihnak\n1 Mawhsualnak khawkhângtu le\nAn ihkhun parih thil ṭhalo tuahtupawl cu an hmakhua a pit!\nZing lam khawvan tikah cucu an tuah,\nAn kut ah tuah theinak an neih ruangah a si.\n2 Lórampawl mi an daw ih mi an láwng,\nInnpawl khal an daw ih an laksak men.\nMi pakhat cu a inn thawn,\nMi pakhat cu a ro thawn an palbĕt.\n3 Curuangah Jehovah in hitin a ti:\nNgai hnik, hi innsang dokalhin vansiatnak khua ka khâng rero,\nCumi ihsin nan hngawng nan phawih thei lo ding;\nHngal zetin nan feh fawn lo ding,\nZiangahtile cucu cān ṭhalo a si ding.\n4 Cuih cān ah mi in nanmah dokalhin an lo hnihsan ding ih,\nNasazetin an lo ṭah ding,\n«Kannih cu faifilik ih tisiat kan si!\nAnih in ka mipawlih covo a thleng ṭheh;\nKa hnen ihsin a lahlo a si hi!\nMidungtawlh hnenah kan rampawl a pe,» tiin.\n5 Curuangah Jehovah-ih mipungkhawm lakah\nCamcawhfung zûknak ih ramri ṭhensaktu na nei lo ding.\nThuphan Per Profetpawl\n6 «Ṭawngsuak hlah uh,» tiah an ṭawngsuak.\nHi thil thuhla ah an ṭawngsuak lo ding;\nHmuhsuamnak cu lakhlo a si lo ding.\n7 Jakob sungzapawl tla,\nJehovah Thlarau in a zāwi thei lo maw si?\nHipawl hi amai tuah mi an si maw?\nDĭng teih a fehtu parah ka kamsuakthupawl cun thil ṭha a tuah lo maw?\n8 Tlaikhawpi hnuah ka mipawl cu doral vekin an rak tho,\nRaldonak ihsi ra tlung mipawl bangih\nRalmûang zetih fehtupawlih sinfen na dirhthlaksak hai.\n9 Ka mipawl lakih nunaupawl cu\nAn inn nuam ihsin nan dawisuak cio hai.\nAn fātepawl hnen ihsin ka ropitnak cu nan lakhlosak kumkhua hai.\n10 Tho uhla păwk uh,\nZiangahtile hihi cawlhnak hmun a si lo;\nZiangruangahtile himi cu a bawrhbang ih, siatbălnak namen loin a siatbăl a si.\n11 Zianghmanlo le thuphan simtu mi pakhat suak in,\n«Sabitzu le zupi thuhla ka phuang ding,» a ti asile,\nCu pa cu hi minungpawl hnenih thuphuangtu a si ding!\nIsrael Tundinsal a Si\n12 Maw Jakob, nan zaten ka lo fĭnkhawm tengteng ding,\nIsrael tāngsŭn cu ka hruaikhawm tengteng ding;\nHruangkulh sungih tuu bangin,\nRante rual an tlannak ih um bangin\nHmunkhatah ka khawm hai tengteng ding.\nCuih hmun ah mipi awthâwm a um leh ding.\n13 An hmaiah bălpawptu a feh ding;\nKăwt an băl ding ih, an fehsuak ding.\nAn hmaiah an siangpahrang a feh ding,\nAn lubik ah Jehovah.\nUktu Sualrálpawl le Profet Sualrálpawl\n1 Cule kei in,\n«Nannih Jakob-ih lubânpawl le Israel sungza uktupawl, atu ah ngai hnik uh;\nDiknak cu nan theih ding mi a si lo maw?\n2 Nannih ṭhatnak hua ih siatnak ngainatupawl;\nKa mipawlih vun hâwktu le\nAn ruh ihsin an tit hâwktupawl;\n3 Ka mipawlih sa eitupawl,\nAn vun nan lip,\nAn ruh nan khiak ih,\nBel sungih ret ding mi sa bangin cip ko nan sat,\nUkāng sungih sa bangin.\n4 Cun Jehovah hnenah an au ding,\nAsinan anih in a ngai hai lo ding;\nCuih cān ah an hnen ihsin a hmai a thup ding,\nZiangruangahtile an thil ti mipawl a ṭha lo.»\n5 Ka mipawl hruaipêngtu profetpawlih thuhla Jehovah ih sim mi cu hitin a si:\nEi ding an neih laiah cun, «Hnangamdaihnak,» tiah an au,\nAsinan an kâ hrangih ei ding pe lo tu cu an do;\n6 «Curuangah zan a thleng ding ih larnak nan nei lo ding,\nKhua a thim ding ih simsungnak nan nei lo ding;\nProfetpawl parah ni a tla ding ih,\nAn hrangah sun a thim ding.\n7 aHmutupawl an ning a zak ding ih,\nSimsungthiampawl mualphoter an si ding;\nA si, an zaten an kâ an hup ding;\nZiangahtile Pathian hnen ihsin sannak zianghman a um lo.»\n8 Asinan kei cu Jakob hnenih a thilsual tuah mi thăn dingah le\nIsrael hnenih a sual thăn dingah,\nHuham, Jehovah Thlarau,\nDiknak le cahnak thawn ka khat.\n9 Nannih diknak fihtu le a dĭng mi hmuahhmuah merhkâwitu,\nJakob sungza lubânpawl le\nIsrael sungza uktupawl,\n10 Thisen suah phahih Zion dĭntupawl le\nMawhsualnak thawi Jerusalem dĭntupawl,\nAtu ah hihi ngai hnik uh:\n11 A lubânpawl in nawhthuh eiin thu an ṭhen,\nA puithiampawl in paisa hlawhin an zirh,\nCule a profetpawl in paisa hlawhin simsungnak an tuah.\nCuticingin Jehovah an hngauhsan ih,\n«Kan lakah Jehovah a um a si lo maw?\nKan parah vanduainak a thleng thei lo ding,» tiah an ti.\n12 Curuangah nanmah ruangah Zion cu ló bangin leh a si ding,\nJerusalem cu siatnak penkhawm mi ah a cang ding ih,\nTemple tlang cu tupi tlangmualpawl vek a si ding.\n3:7a Hmutupawl: Profet tinak a si.\nZion ih Jehovah Uknak\n1 Ni neta ah cun hitin a si ding,\nJehovah inn umnak tlang cu tlangpawl lakih sângbik ah dĭn a si ding ih,\nTlangmualpawl tlunah cawisan a si ding;\nCule miphunpawl cu cumi ah an feh hluarhlo ding.\n2 Miphun tampi an ra ding ih,\n«Ra uhla, Jehovah tlang ah so uhsi,\nJakob Pathian inn ah;\nAnih in a lamzinpawl in zirh ding ih,\nA zinpawl kan zawh ding,» tiah an ti ding.\nZiangahtile Zion ihsin dān a suak ding ih,\nJerusalem ihsin Jehovah kamsuakthu.\n3 Anih cun miphunpawl lakah thu a ṭhen ding ih,\nHlapi ih um miphun cakpawl hrangah thutluknak a tuah ding;\nAn ralnâmpawl cu leilehnak ah an ser ding ih,\nAn feipipawl tla leicawhnak thirzúm ah an ser ding;\nMiphun pakhat in miphun pakhat dokalhin ralnâm a hawi lo ding ih,\nRal dodān khal an zir nawn hrimhrim lo ding.\n4 Cuhnakin mi kip mai sabit hri hnuai le theipi kung hnuaiah an to ding ih,\nZohman in annih cu lungphâng ko an tuah lo ding;\nZiangahtile ralkap rualpawlih Jehovah kâ ihsin phuansuah a si zo.\n5 Ziangahtile mi hmuahhmuah cu anmai pathian hmin in an feh cio,\nAsinan kannih cu Jehovah kan Pathian hmin in a kumkhuaih kumkhua tiang kan feh ding.\nHmai lam Cān ih Zion-ih Nehnak\n6 «Cuih ni ah,» Jehovah in,\n«Kebáipawl ka khawm ding,\nThlauthlak mipawl le\nKa zăwnzaihter mipawl ka khawm ding.\n7 Kebáipawl cu a tāngsŭn ah ka tuah hai ding ih,\nThlauthlak mipawl cu miphun cak ah ka tuah hai ding.\nAtu thăwkin, kumkhua tiang\nJehovah in anmah cu Zion Tlang ihsin a uk hai ding,» tiah a ti.\n8 Cule nang, Maw rante rualpawlih dawlsâng,\nZion fanuih hauhruang,\nNa hnenah cucu a thleng ding,\nHlanlai ih uknak tiang a thleng ding;\nJerusalem fanuih lalram cu.\n9 Ziangah atu ah ring zetih na au?\nNan lakah siangpahrang a um lo maw?\nNa thurawnpetu a hlorál maw si?\nZiangahtile nunau fahrinnat tuar lai bangin tuarnak in a rak lo kai.\n10 Maw Zion fanu,\nNunau fahrinnat tuar bangin tuarin sâwltâl rero aw.\nZiangahtile atu ah nang cu khaw sungin na suak ding ih,\nHramlak ah na cêng ding,\nCule Babilon ah na feh ding.\nCu tawkah runsuah na si ding;\nCuih hmun ah Jehovah in na ralpawl kut ihsin a lo tlen ding.\n11 Atu khalah miphun tampi cu nangmah dokalhin an pungkhawm,\n«Amah cu bawrhbanter si seh,\nCule kan mit in dirĕmin Zion zoh seh,» tiah an ti.\n12 Asinan annih cun Jehovah ruahnak an thei lo ih,\nA thurawnpek mi an theithiam fawn lo;\nZiangahtile anih cun hruihhmun ih fângtel an khawm bangin, a khawm hai zo.\n13 Maw Zion fanu, tho awla cīl aw;\nZiangahtile na ki cu thir ah ka tuah ding ih,\nNa ketinpawl cu dar ah ka tuah ding;\nMiphun tampi na vawdarh ding;\nRalthillawn ih an ngah mi cu Jehovah hnenah na serhhran ding ih,\nAn lennak cu leilung pumpuluk Bawipa hnenah.\n1 Maw nang ralkap burpipawlih fanu,\nRalkap burpipi ah tuah aw uh;\nKanmah dokalhin anih in in kulhkhŭm zo.\nAnnih in Israel thuṭhentu cu kianghrăwl in a biang ah an vaw ding.\nA Ra ding Mi Messiah\n2 Asinan nang, Bethlehem Efrathah,\nJudah ram hrin tampi lakah fate zet hman awla,\nIsrael Uktu ding Pa cu na sung ihsin ka hrangah a ra ding.\nAmai thăwknak cu hlanlaipi ihsin,\nCatuan ihsin a si.\n3 Curuangah anih in fahrinnat tuar lai nunau in fa a hrin tiangin,\nAnmah a thlauthla hai ding;\nCun amai unau umsŭnpawl cu\nIsrael tefapawl hnenah an kir ding.\n4 Cule anih cu a ding ding ih\nJehovah cahnak in,\nJehovah a Pathian hmin cungnunnak in a rante rualpawl a câwm ding.\nCule annih cu thlangamten an um ding,\nZiangahtile cuih cān ah anih cu leilung dĕng tiang a ropi ding.\nIsrael Doral Dāntatnak\n5 Cule anih cu an hnangamdaihnak a si ding.\nAssiria-mi kan ram sungih a rat tikah le\nKan hauhruangpawl a păl tikah,\nAmah dokalhin tuukhāltu pasarih le hruaitu mi pariat kan thoter ding.\n6 Annih in Assiria ram, Nimrod ram luhnakpawl ah ralnâm thawn an uk ding ih,\nKan ram sungih Assiria-mi a rat tikah le\nKan ramri sung a pal tikah\nAnih in in run ding.\n7 Cun Jakob a tāngsŭn mipawl cu\nMiphun tampi lakah Jehovah hnen ihsi daifimtla vek,\nMilai hngak lo,\nMinung fapapawl hrang khalih khawtlai lo,\nHrampi parih ruahti vek an si ding.\n8 Cule Jakob tāngsŭnpawl cu\nMiphunpawl lakah an um ding,\nMinung tampi lakah,\nTupi sahrangpawl lakih kiosa bangin le\nA feh phahih palbĕtin le băwtthlekin,\nZohman in a hnen ihsin an run thei lo mi,\nRante rual lakih kiosa vanglai bangin an um ding.\n9 Na ralpawl dokalhin na kut na hawi ding ih,\nNa doralpawl hmuahhmuah cu thah an si ding.\n10 Cule cuih ni ah hitin a si ding, Jehovah in a ti, nan lak ihsin nan rángpawl ka that ding,\nNan ránglêngpawl ka tisiat ding.\n11 Nan ram sungih khawpipawl ka tisiat ding ih,\nNan hauhruangpawl hmuahhmuah ka ṭhiatbăl ding.\n12 Na kut ihsin dawithiampawl ka that ding ih,\nAizohthiam na nei lo ding.\n13 Khercawp na milimpawl ka tisiat ding ih,\nNan lakih um na ṭhuamserhpawl ka tisiat ding;\nNa kutsuak mi na be nawn lo ding;\n14 Nan lak ihsin Asherah-pawl ka phawng ding ih,\nNa khawpipawl ka tisiat ding.\n15 Cule ka thu ngaithla lo miphunpawl parah\nThinheng le thinso in phuba ka la ding.\nPathian in Israel a Ngen\n1 Atu ah Jehovah sim mi ngai aw:\n«Tho aw, na thuhla cu tlangpawl hmaiah ngen awla,\nMualpâwngpawl in na aw thei hai seh.\n2 Maw nannih tlangpawl le\nNannih leilung hramhngetpawl,\nJehovah phunzainak hi ngai hnik uh;\nZiangahtile Jehovah in a mipawl dokalhin phunzainak a nei ih,\nIsrael a dokalh ding.\n3 «Maw ka mipawl, nan parah ziang ka rak tuah?\nZiangtin cau ko ka lo tuah?\nKeimah dokalhin theihter hnik uh.\n4 Ziangahtile Izip ram ihsin ka rak lo hruai,\nSáltannak ram ihsin ka lo tlen;\nCule nan hmaiah Mosi, Aaron le Miriam tla ka thlah.\n5 Maw ka mipawl, Jehovah dingfelnak nan theih theinak dingah,\nAtu ah Moab siangpahrang Balak in ziang thurawnpek a pe ti le\nBeor fapa Balaam in a hnenah ziang a sânglet ti le\nShittim ihsin Gilgal tiang ziang thil a cang ti kha cîng ringring uh.»\n6 «Jehovah hmaiah ziang thawn ka feh ding ih, hmun sâng ih um Pathian hmaiah ka kûn ding?\nMeiur Thilhlăn, câwpa no kum khat kim thawn,\nA hmaiah ka feh ding maw?\n7 Jehovah cu tuucang thawng tampi le\nHriak tiva thawngza tampi ah a lung a hmui pei maw?\nKa thilsual tuah mi hrangah ka fatir,\nKa sualnak hrangah ka taksa rah ka pe pei maw?»\n8 Maw minung, anih cun thil ṭha a lo hmuh zo;\nCule Jehovah in nan hnenih a lo ngĕn mi cu\nDik zetih thil ti,\nZahngainak duh le\nNa Pathian thawi tăngdawr teih fehtlang tipawl a si lo maw?\nIsrael Diklonak Dāntatnak\n9 Jehovah aw cu khawpi ah a au,\nFimnak in na hmin a hmu ding:\n«Kianghrăwl ngaihthla uh!\nCucu zo in a ruat cia?\n10 Misualrálpawl inn ah sualralnak hlawnthil le\nFihnungza a si mi tahnak tawite a um hrih lai maw?\n11 Cuailung sualrál le tahnak diklo dip thawn milai cu mithiang tiah ka siar ding maw?\n12 Ziangahtile a milianpawl cu nunrawnnak ih khat an si,\nAmah luahtupawl cun thuphan an per ih,\nAn kâ sungih an lei cu mibumhmang a si.\n13 Curuangah kei khal in dān lo tatnak in ka lo nater ding,\nNa sualpawl ruangah ṭhing ko ka lo tuah ding.\n14 Nan ei ding nân, nan puar lo ding;\nNan lakah rilrawnnak a um ding.\nNa thiarhlo ding, asinan run an si lo ding;\nCule na runhim mi cu ralnâm ka pe ding.\n15 Na tuh ding, asinan na at lo ding;\nOlif na cīl ding, asinan a hriak na thihawngah lo ding;\nCule sabitzu thlum na tuah ding, asinan sabitzu na inngah lo ding.\n16 Ziangahtile Omri-ih sakhaw dānpawl na thlun;\nAhab sungkua ih tuah mi zaten na tuah ve ih,\nAn thurawnpek mi na zawh,\nCuruangah ṭhing riapri ko ka lo tuahnak ding ih,\nNa sungih umtupawl cu dirĕm an si ding.\nCuruangah ka mipawlih hmuhsuamnak cu nang in na phur ding,» tiin.\nIsrael-ih Sualpawl ruangih Riahsiatnak\n1 Ka hmakhua a pit a si!\nZiangahtile kei cu ṭhâl thing rahpawl khawmtu vek le\nSabit rah hrelhpawl lo tu vek ka si;\nSabit rah bawr ei ding a um lo,\nKa thinlung ih a hiar duahdo mi theipi rah hmin hmaisabik a um lo.\n2 Mirinum cu leilung ihsin a hlorál ih,\nMinung lakah midĭng pakhat hman an um lo.\nAn zaten thisen suah ding hngakin an băwk;\nMi kip in anmai unau lala sûr in an pêl.\n3 Thil ṭhalo thuhla lawngte ah cun an kut pahnih in an tuah.\nBawi in nawhthuh a dil,\nThuṭhentu khal in,\nMiropi in a thinlungih duhhiarzawng a aupi;\nCule khua an khângkhawm.\n4 An lakih miṭhabik cu hling kung vek a si,\nMidĭngbik cu hawihling hnakin an hriam deuh;\nNa ralvengtupawlih ni, na dāntatnak ni cu a ra thleng;\nCule an buai cān a si ding.\n5 Na innhnen rinsan hlah;\nNa rinsannak cu na hawipi parah ret hlah;\nNa ṭāng sungih a zautunu hnen ihsin\nNa kamsuak thu kilveng aw.\n6 Ziangahtile fapa in pa a upat lo,\nFanu cu a nu dokalhin a ding,\nMo in a ni a dokalh;\nMi pakhat ih ralpawl cu amai sungkua an si.\n7 Asinan kei lawngte cun Jehovah ka thlir ding;\nKa runsuahnak ka Pathian ka hngak ding;\nKa Pathian in i ngaithla ding.\nIsrael Sualphuannak le Thlangamnak\n8 Maw ka doral, ka tlunah lungawiaipuangin um hlah;\nTlu khal ningla, ka thosal ding;\nThim lakah to hman ningla,\nJehovah cu ka hrangah tleu a si ding.\n9 Amah dokalhih thilsual ka rak tuah ruangah,\nAnih in ka thuhla a ngĕn hlan le ka hrangih diknak a tuahsuak hlan sung cu\nJehovah thinhengnak ka tuar ko ding.\nAmah in tleu ah i hruai ding ih,\nAmai dingfelnak ka hmu ding.\n10 Cule ka doral a si mi amahnu in a hmu ding ih,\n«Jehovah na Pathian cu khuiah so a um?» tiih i titunu cu ningzahnak in a khuh ding.\nKa mit in cu nu cu a hmu ding;\nAmah cu kăwtthler ih leibêk păl bangin păl a si ding.\n11 Cumi cu na khawkulhpawl dĭn ding ni a si ding,\nCuih ni ah cun ramri cu kauhter a si ding.\n12 Cuih ni ah mipi cu Assiria le Izip khawpipawl ihsin,\nIzip ihsin Tivapi tiang,\nTifinriat ihsin tifinriat tiang,\nTlang pakhat ihsin tlang pakhat ah, na hnenah an ra ding.\n13 A sungih cêngtupawl ruangah le\nAn thil ti mipawlih rah ruangah ram cu a ṭhing ding.\nPathian in Israel a Ngaidam Ding\n14 Karmel tlang laifang,\nThingrûl lakih mah lawng um,\nRo ih na co mi na rante rual,\nNa kianghrăwl thawn na mipawl khāl aw;\nKhuahlan lai bangin,\nBashan le Gilead ah rawl pe hai aw.\n15 Izip ram ihsi na suah ni bangin,\nAnmah cu mangbangzapawl ka hmuh ding.\n16 Cumi cu miphunpawl cun an hmu ding ih an thiltitheinak hmuahhmuah an zahpi ding;\nAn kut in an kâ an hup ding;\nAn hna a set ding.\n17 Rul bangin leivut an liak ding;\nLeilung ih băwkvâkpawl bangin.\nJehovah kan Pathian hnenah an hauhruang ihsin ṭih le khūrin an ra ding ih,\nNangmah an lo ṭih ding.\n18 Mawhsualnak ngaidam ih,\nA co mi ro a tāngsŭnpawlih thilsual tuah mi lan tatu, nangmah vek Pathian cu zo a si?\nA thinhengnak a kaitâng kumkhua lo,\nZiangahtile lainatduhdawtnak ah a lung a awi.\n19 Anih cun kan parah lainatnak a neisal ding ih,\nKan mawhsualnakpawl a cīl ding.\nKan sualpawl hmuahhmuah cu tifinriat thûk zetah na hlăwn ding.\n20 Hlanlaipi ih kan pupápawl hnenih sia na rak săm mi,\nJakob hnenah rinumnak le,\nAbraham hnenah lainatduhdawtnak na pe ding.


Mikah 1 (Micah 1)\nProfet Mikah hi Isaiah thawn san khat sungih hnaṭuan tlang le thlanglam ram Judah peng khawte ih suak veve an si. Saklam ram pawl harsatnak nan tuar ding a si tiah Amos ih a sim bangin Judah ram khal in a tuar ding ih saklam ram pawl an dik lo le an fel lo ruangah Pathian in harsatnak a pek bangin thlanglam ram khal in a tuar ve ding a si tiah Mikah in a thei. Asinain Mikah ih simmi thu sungah hmailam ah ruahsannak a um lai ti thu fiang deuh le fel deuh in a langter.\nHimi sungah hminsin tlakmi cu Pathian zaarah leitlun hmuahhmuah ah remnak a um ding (4:1-4), David tefa sungin remnak le daihnak thlentertu siangpahrang a suahnak ding thu (5:2-4) le caangkhatte sungah biaknak timi hi ziangso a si ti thu famkim tein a sim (6:8.)\nJudah le Israel thuṭhennak (1:1-3:12)\nA hlan vekih dinter salnak le hnangam daihnak (4:1-5:15)\nRalrin peknak le ruahsannak thu (6:1-7:20)\n1Jotham, Ahaz le Hezekiah in Judah siangpahrang an rak ṭuan laiah Moresheth khua mi Mikah hnenah Bawipa ih ṭongkam a ra thleng. Samaria le Jerusalem thuhla ah Bawipa in Mikah hnenah a run langtermi a si.\nSamaria Le Jerusalem Hrangih Ṭahhla\n2Rak ngai uh, nannih miphun pawl,\nLeilung parih mi hmuahhmuah in\nrak thei uh.\nCungnungbik Bawipa in a lo\nmawhthluk a si;\nNgai uh, vancung a biakinn ihsin\nthu a sim.\n3 Bawipa cu a hmun thianghlim\nihsin a ra lai;\nTlangzim par ihsin a rung\n4A ke thuaiah tlang pawl cu meisa\nsungih khuailul bangin\nan tlorh ding;\nPhairawn pawl khal an puak kuai\nding ih tlangpar in tidai a luan\nbangin horkuam sungah\nan luang ding.\n5Hi thil pawl cu a kim ding, ziangahtile Israel mi pawl an sualih Pathian an dodal ruangah a si. Israel ih sualnak hi zo mawhthluk ding so a si? An khawpi bik Samaria rori mawhthluk ding a si. Judah ram sungih milem biaknak a um hi zo mawhthluk ding so a si? Amah Jerusalem a si ko. 6Curuangah Bawipa in, “Samaria cu phuul lakih khawrop le Sabit hri cinnakah ka canter ding. Khua dawlnak lungto pawl cu horkuam sungah ka hriil ṭheh ding ih khua hramṭohnak lung phum pawl cu ka langter ṭheh ding. 7An sunloih zetmi milem pawl ka vuakkuai ṭheh ding ih an biakinn hlawhhlang pawl an pekmi thil hmuahhmuah meisa in ka ur ṭheh ding. An milem pawl cu hnawmpen ah an cang ṭheh ding. Samaria in hi thil pawl cu hlawhhlan man ah a ngah ih atu-ah cu pawl cu a ral pawl in hlawhhlang man ah hmun dangah an pek ding,” tiah a ti.\n8Cule Mikah in, “Hiti a si ruangah kei cu riahsia in ka ṭap ding. Ka riahsiatnak langternak ah ka ke lawngin le ka lawngfangkheh in ka vak rero ding. Cinghnia bangin riahsia in ka bo ding ih kalauk vate bangin lungleng in ka ai ding. 9Samaria ih hma cu damter a theih nawn lo; Judah khal cuvek thotho in a tuar ding. Siatsuahnak cu ka minung pawl an umnak Jerusalem kotka a thleng zo,” a ti.\nRal In Jerusalem An Pan\n10Ral ih in nehzia hi Gath ih um kan ral pawl sim hlah uh; kan ṭah rero hi hmu hlah haiseh. Maw Beth Leafrah khua mi pawl, nan riahsiatnak cu leivut lakah riil tahrat in langter uh. 11Maw Shafir khua mi tla, taklawng le ningzak in sal ah feh uh. Zaanan khuaih a ummi pawl cu an khua in an suak ngam lo. Bethezel khua mi pawl an riahsiatnak nan theih tikah cutawkah beunak a um lo ti thei uh. 12 Bawipa in harsatnak cu Jerusalem khua kiangte tiang a thlenter zo ruangah Maroth khua mi pawl cu bomnak ngah ding an hngakhlap zet. 13Nannih Lakhish ih a ummi pawl, rang pawl cu rangleng ah ṭemcih uh. Nannih in Israel sualnak nan cawng ih cuti cun Jerusalem nan sualter. 14Curuangah, maw Judah mi pawl, Moresheth Gath khua cu ṭhen awknak laksawng nan pek a ṭul ding. Akzib khua cu Israel siangpahrang pawl hrangah cun bumnak lawng a si.\n15Maw Mereshah mi pawl, nan ral in nan khua an la ding ih Bawipa in nan ral kut sungah a lo thlenter ding. Israel hruaitu pawl cu an tlan ding ih Adullam lungpuk ah an relh ding. 16Maw Judah mi pawl, nan fahniang pawl nan ngai ruangah riahsia in nan sam meet uh. Nan faale pawl cu sal ah an kai ding ih ramdang ih an fehpi ding ruangah nan lu cu langta lu bangin meet kolh thluh uh.


THONGA NIH LAITLANG NLD PAWL CU CEILAK IN A TTHUAT KO HNA HIH – The Chinlung Post\nSeptember 24, 2020 admin Lenhloi 0\nThonga Thonga: Covid-19 Ai Ttihnung Laitlang NLD. National party in ram le miphun a siatsuah.Miphun party in ram le miphun a tung ding. National Party NLD: Pakhatnak. Chin State National party NLD thu kan rel hnik pei; Central ah NLD in ministry an form ih, state ah NLD in lalnak an co sile central buh iinpi an purhthiam danih zirin,\nHmuhtheih ttansohnak sumpai a tamin amal thei.Asinain miphun damnak le zalennak politics cu a tel riai lo.Central ih NLD an lal ruangah state CM hoha nakih finance department pawlin budget suai an thiam cuanglo ahcun, kapi ka pu ka rilrawng,cumi khami kan tul tiih pathian biakih biak khiokho si mei.\nState CM Thu: Pahnihnak, State CM politician le politician loah,ram le miphun damnak,thuneihnak le tthansohnak naapi a tthum aw. State cozah tuahtu cun,central cozah tuahtu azawm a tul.An zawm lo sile hluttaw ah Opposition an si ding. Mizoram Congress party hi Central party an si.Budget suai an thiam lo bakah, mizoram budget anmahin an eithluh. Laitlang NLD hruaitupawl khal cuvek ciah an si.Tu’itum khalah thuphan le tiamkam ringotin an campagin.\nCampagin tupawl kha rak zoh uh! NLD nan hriltlin pang le Chinram budget eithluhtu ding an sikha.Lai party an soisel le nangmah an lo soisel tel ve ti thei aw. Lai party le nangmah cu Laihri zawmaw nan sikha hngilh hlah. Tualto party MNF an lal le MLA hlawh khal an san. Mizoram budget khal a letin a pung. Hmuhtheih tthansohnak budget thuah,dinglai NLD party aiin CNLD tling sehla a let 3 in a hlawknak kan hmuthei ding.\nLai Party A Tul Nak: Pathumnak. Leitlun politics na zoh sile National party in ram le miphun an siatsuah. Ziangtin? State ramri thuah aw an suah ngam lo. Ramri umcia hman an hum ngam lo. Central thusuak loin an cang ngam lo.Central thu el hnak cun, maii miphun tuarter an duh sawn. Central thu el ding khi thih hrehin an hreh! a khurhin an khur. Pu Hawla le Chinram CM cu အတူတူပဲ” Zei tinak hman an siloh.\nCu’iruangah miphun party a tul.Miphun party policy sungah,ziangkim a famkim theh. NLD campagin tupawlin CNLD nan vote sile ralkap kuli nan phur ding ti vek khi bumawknak le tihthaih awknak men a si.Na miphun party vote na pek lole Chinram cu puurangin a khat theh ding. Miphun party lo cu thlitawm le ram le miphun eisiattu hrikpi an si ko.\nAruh Lang In:Palinak. Chin party a dinsuah lo cun,nangkhal na dingsuak lo ti thei aw.Chin party na vote lo le tainginta pawl bumkual rerotu Central NLD na vote ti thei aw. Chin party ihsi lo cun, pumkhatawknak, lungrualnak, zalennak le tthansohnak ngaingai a umthei lo.Na ram,na khua,na kohhran, na miphun, na iinsang le na bulbak zalennak le nunnomnak na duh sile Chin party vote aw. Ram le miphun tungdingtu ding cu na miphun party a si.Note; Mi pangai cun,ma’i sinnak theiin miphun zawn rauh hna an thiam.Mibanglo le tender beisei pawlin NLD vote hai seh.


Police In Kai Dingin An Hawl Rero Ih A Voih Ruangah An Kai – Meifar\nPolice In Kai Dingin An Hawl Rero Ih A Voih Ruangah An Kai\nVoih suak ahcun supawk lo ding an ti ṭheu, voih sup cu thahri le thluak hrangah a ṭha lo ruangah voih suak ahcun thawh hluahhlo mai ding. Asinan, police pawl ih hawl lai ahcun thawh lo hram sehla a ṭha zet ding.\nUS, Missouri ih um mipa pakhat cu ritheih sii thawn pehtlaih awknak aneih ruangah police pawlin kai dingin an hawl. Wanted list tin a zuk le a hmin an tarlang nan an kai ngah thei lo.\nNikhat cu tualsung mipi pawlin an hmuh thu police hnenah an sim thei. An vengsung ah police pawl an va thleng hngal nan an hmu nawn lo, kiangkap ah an hawl rero ih a sulhnu hmuh ding awmang aum lo ruangah hmun dangah an tlan tum.\nCutin, police pawl an tlan tum zawng takah a voih suak tuk, a supaw thei nawn lo ih a thawh ruangah police pawlin an kai ngah. Missouri police pawl khal an lungawi zet ih “Voih ruangah thil zianghman siatsuah ṭul loin kan kai ngah thei. Kan kaihnak ah tuahmawh aw khal kan um lo” an ti.\nChinram Ah Putar Pakhat In Bomb Kammi A Pal Ngah Ih A Ke A Bul\nRalkap In Kanpetlet Ih An Kaihmi Pawl Cu Mi Pakhat Ah Ting 10 In An Tlenter